Diskour Prezidan James Alix Michel Lo Leta Lanasyon 26 Fevriye 2015\nSef Ziz par enterim,\nOnorab Lider Biznes Gouvernman dan Lasanble Nasyonal,\nOnorab Sef Lopozisyon dan Lasanble Nasyonal,\nKi larealite Sesel ozordi?\nKi leta lanasyon Seselwa?\nNou vwar en Sesel deplizanpli prosper. En nasyon ki pe bouze. A en vites san presedan. En nasyon ki – malgre diferans lopinyon son pep – i ini e anpe avek li menm. En nasyon ki pe leve e debrouye. En pep fyer. En pep ki kontan Sesel.\nVwala larealite Sesel. Nou’n sorti lwen. Pa ti fasil pour nou. Nou’n tourn obor fayit. En mank preske tou ketsoz. En lepok kot nou ti ganny apele “pei napa”. Nou pa kapab bliy sa. Me nou’n transform nou pei. Gras-a nou rezilyans koman en pep. Gras osi a bann desizyon kouraze – an deor tou konsiderasyon politik – ki nou ti bezwen pran. E ozordi nou annan en Sesel an plen transformasyon. Me anmenmtan devlopman rapid i’n osi anmenn bokou defi. Nou deplor logmantasyon dan kriminilatite ek lemerzans serten move mers ki pe ronz nou fabrik sosyal.\nLer mon adres zot, isi dan sa Lasanble, toulezan, mon renouvle mon langazman pour en prensip ki’n toultan anim mwan. Sa prensip pou met lepep o-sant devlopman e reste konekte avek lepep. Set en kontra avek lepep Seselwa. En kontra konfyans avek lepep. En kontra travay dir.\nMon diskour “Leta Lanasyon” ozordi i pa selman en reafirmasyon sa kontra. I permet mwan rann kont sa ki nou’n fer an 2014 e partaz avek zot mon plan ek mon vizyon.\nEnn bann lendikater fondamantal leta en nasyon se son performans ekonomik. Nou en pti lekonomi ouver. Nou reste vilnerab anver bann sok eksteryer. Lekonomi mondyal an 2014 ti reste dan en leta frazil, avek en performans pli ba dan zón Ero ki enpakte lo nou.\nKwrasans nou Prodwri Nasyonal Brit (GDP) ti 2.8 poursan – mwens ki nou ti prevwar – prensipalman akoz en bes dan bann aktivite liye avek sekter tourizm ek prodiksyon endistriyel.\nLannen 2014 ti prezant bokou defi pour sekter tourizm. Menm si nonm touris ti ogmante lezerman par 1 poursan, nou ti anrezistre en rediksyon 3 poursan dan nonm viziter sorti Lerop. Nou estimen ki reveni sekter tourizm ti 5 poursan mwens ki lannen presedan.\nSepandan lo kote pozitif, nou lalinny aeryen nasyonal ti kontinnyen fer bon performans, sirtou avek nouvo vol ver nouvo destinasyon, avek bi ranforsi nou prezans ek konektivite.\nAn term ekspansyon kapasite sekter tourizm, nou ti anrezistre en logmantasyon dan nonm letablisman lotelri sorti 426 an 2013 pou vin 467 lannen pase. Plis ki 60 poursan sa bann letablisman i propriyete oubyen ganny zere antyerman par Seselwa.\nLobzektif mon Gouvernman se pou kontinnyen ankouraz devlopman sa lendistri, sirtou atraver diversifikasyon e amelyorasyon prodrwi ki nou ofer, e ankor plis partisipasyon Seselwa dan sa lendistri kle. Labank Devlopman pou met plis kredi a-dispozisyon bann pti antreprener Seselwa ki anvi lans zot dan lendistri tourizm.\nAnseki konsern nou dezyenm lendistri – lapes – an 2014 nou’n vwar linogirasyon en nouvo por lapes 120 met lo Ile du Port. Sa por i’n deza komans anmenn benefis avek lefikasite dan bann tranzaksyon por e osi rediksyon trafik kontener lo semen. An 2014 nou ti osi sinny en lagreman pour konstriksyon en pli gran por lapes endistriyel 425 met ankor lo Ile du Port dan kad en partenarya Gouvernman ek sekter prive. Nou ti egalman konstri bann fasilite transformasyon pwason lo por lapes Providans. Nou ekspekte ki sa bann nouvo lenvestisman dan sekter lapes pou kontribye anmenn plis valer azoute e en nouvo lelan dan Lekonomi Ble.\nLo kote balans peyman, defisit ti reprezant 23 poursan Prodwri Nasyonal Brit. Sepandan, nou rezerv deviz etranzer ti ogmante sorti US$ 425 milyon an 2013 pou vin US464 milyon an 2014. Sa i reprezant plis ki 4 mwa lenportasyon. An 2008, nou rezerv deviz etranzer ti reprezant zis 3 semenn lenportasyon.\nAnseki konsern peyman nou det, nou reserv deviz etranzer i reprezant anviron 94 poursan nou det eksteryer. Sa i en for lendikasyon ki Sesel pa ekspete rankontre okenn difikilte pou repey son det eksteryer dan sa bann lannen ki pe vini.\nDisiplin fiskal ti reste en eleman kle dan nou stratezi amelyorasyon nou lekonomi. Performans fiskal pozitif lannen pase e sikse ki nou’n deza rankontre dan restriktirasyon nou det i’n amelyor konsiderableman soutenabilite det Sesel. Nou bezwen mentenir sa stratezi pou nou reisi atenn nou lobzektif rediksyon det piblik a 50 poursan nou Prodwri Nasyonal Brit an 2018.\nMalgre en performans fiskal ase satisfezan, i annan serten ketsoz ki nou bezwen amelyore. I annan febles dan ladministrasyon sistenm taks ki fer ki souvannfwa serten dimoun oubyen biznes – sirtou serten gro biznes – pa pey sa ki zot devre peye, o-detriman reveni Leta. Nou bezwen redres sa bann febles pou fer sir ki tou dimoun, tou biznes – san leksepsyon – i pey sa ki zot dwa dan en fason zis, san ki personn – sirtou bann pti lantrepriz – pa ganny konstaman “persekite”. En lot konsern se sa sistenm “transfer pricing”. Manipilasyon ek labi sa pratik – sirtou sa bann serten gran lakonpannyen – i kree en kantite pert reveni pour Leta. Nou bezwen amelyor lanvironnman biznes pou ankouraz tou lantrepriz gard zot larzan – sirtou deviz – dan sistenm banker Sesel. Me pou sa materyalize, nou bezwen vwar en amelyorasyon ek ogmantasyon servis sistenm banker Sesel. I’n plis ki ler pour bann labank komersyal sanz zot lapros e vin pli proaktif a-larealite dinamik Sesel. Sesel an 2015 i ne pli parey Sesel an 2008.\nMalgre bann defi ki nou’n bezwen fer fas avek, nou pa’n fer tro mal an 2014. Sif i montre ki to lenflasyon ti zis 0.5 poursan lafen Desanm 2014, sa ki en bon lendikater stabilite ekonomik. Seychelles Trading Corporation (STC) i annan son rol pou zwe ladan. I ankre pri sirtou a-traver son 14 komodite debaz ki i stoke. Louvertir son sipermarse lo Laveni Bois de Rose, e en lot Grand’Anse Mahé plitar sa lannen i ava donn Seselwa ankor plis swa, plis varyete marsandiz – a bann pri abordab e konpetitif. I ava osi ofer plizyer loportinite sekter prive pou fer biznes avek li.\nDan en lekonomi marse-lib, parey Sesel, Gouvernman i zwe en rol regilater ek fasilitater. Me ler bann “cartel” i ganny kree e pri marsandiz i ganny ogmante artifisyelman, nou – koman dirizan – nou pa kapab reste lebra kwraze. Nou, koman en Gouvernman responsab, nou bezwen entervenir pou ofer lepep en “fair deal”. Nou fer li atraver STC. STC i en partener sosyal enportan e endispansab ki’n fer en lenpak pozitiv lo nou pep. I pou kontinnyen dan son misyon. STC pa la e i napa okenn lentansyon pou pran plas ek rol sekter prive, ki reste moter lekonomi nou pei.\nMon mesaz pour sekter prive i kler: konsilte, diskite e trouv solisyon avek Gouvernman. Nou en Gouvernman reseptif. Nou kapab annan nou diferans. Me i touzour posib trouv bann solisyon, bann konpromi. Tou i posib ler nou met Sesel an premye. Si pa nou ki fer li, lekel ki pou fer li pour nou!\nPouvwar-dasa Seselwa pe kontinyelman ogmante. Par egzanmp, dapre sif Limigrasyon, an 2014, plis ki 20,000 Seselwa ti vwayaz a-letranze. Plis ki 95 poursan fwaye i annan akse avek bann mwayen modern kominikasyon, sa ki fer Sesel premye pei dan Lafrik an term devlopman, penetrasyon e akse avek teknolozi lenformasyon e kominikasyon. Nonm veikil an sirkilasyon ozordi, dapre Lotorite Licensing, i 20,291. Sa i enkli 12,878 veikil prive.\nAn 2014, n’oun eksperyans en logmantasyon 25 poursan dan kredi oubyen “lón” ki sekter prive in prete avek labank konmersyal. Sa ti enn parmi bann fakter prensipal ki’n kontribye anver en gran logmantasyon konsomasyon. Sa i’n fer ki demann pour lenportansyon i’n ogmante e kre presyon lo nou balans peyman. Anmenmtan, sitiasyon nou balans peyman i’n ganny afekte par en rediksyon dan nou reset.\nAn rezon bann tel presyon, e vi ki valer nou roupi i depann lo demann dan nou lekonomi, valer roupi i’n aziste. Pandan lannen 2014, nou roupi i’n depresye an mwayenn par 70 sou oubyen 5.8 poursan konpare ek 2013, avan ki’n stabiliz lo en nivo pli o. Labank Santral, i’n aplik en polisi moneter bokou pli sere e Gouverman i’n mentenir son polisi fiskal. Sa i’n ede stabiliz valer roupi. Bes dan pri lenerzi e osi meyer performans ekonomik i ekspekte ranforsi sa pozisyon. Sa lazisteman dan to lesanz e osi avek en polisi moneter pli sere i’n fer ki lakantite demann pour deviz etranze i’n bese depi konmansman 2015. Sa rediksyon dan demann pe anmenn en apresyasyon dan valer roupi. E sa i ava ede fer pri lavi desann.\nParey mon Gouvernman i’n fer depi plizyer lannen, an 2014 nou’n kontinnyen “empower” nou dimoun. Nou’n fer li prensipalman, me pa selman, a-traver met plis dimoun dan travay e kreasyon plis loportinite pou fer biznes.\nDapre Minister Lanplwa, an 2014 nou’n plas 1878 dimoun dan lanplwa. Pour menm lannen, 1205 dimoun ti san travay, e 1910 dimoun ti ganny lasistans Lazans Proteksyon Sosyal. Laplipar parmi zot ti deza annan en louvraz, me pour diferan rezon liye avek zot sitiasyon sosyal, zot ti bezwen en lasistans siplemanter. Mon repete, travay i annan pour tou Seselwa dan tou domenn. Bann zenn, sezi loportinite ki nouvo dinamizm pei i ofer! Pa depann lo lezot! Viv zot rev! Si pa zot, lekel? Nou bezwen proaktif dan nou demars. Nou pa kapab zis ekspekte ki travay pou vin kot nou. Nou bezwen fer en vre zefor pou rod en louvraz, aksepte en louvraz oubyen kree en louvraz pour nou-menm. Kot dimoun i vreman dan bezwen sa Gouvernman pou toultan fer son mye pou ed zot a-traver Lazans Proteksyon Sosyal. Pareyman, zanmen nou pou abandonn nou vye paran.\nKot loportinite fer biznes i konsernen, sif i montre ki ziska Desanm 2014 en total 241 lón pour en valer 233 milyon roupi ti ganny aprouve anba “scheme” pti lantrepriz ek lantrepriz mwayen – SME Scheme. Seselwa i bezwen vin en nasyon antreprener. Fer biznes e kree larises. Dan sa sans, nou pou kontinnyen ankouraz aktivman devlopman pti lantrepriz ek lantrepriz mwayen. Nou’n fini konstri en sant mikro-antrepriz Providance ki pe al ouver. Nou pe al konstri en dezyenm sant lo Ile du Port. Nou osi annan plan alevenir pour konstrir lezot sant dan bann diferan rezyon Mahé, Praslin ek La Digue. Nou pou kontinnyen ankouraz tou Seselwa pou leve e debrouye. Ankouraz tou dimoun pou travay dir. Nou bezwen kree en meyer lanvironnman pou fer biznes dan nou pei. Kontinnyen kree plis lanplwa. Ogmant prodiktivite. Annou travay ansanm pou larg lanmen nou dimoun. Bokou dimoun i plennyen ki sours prensipal zot fristrasyon se Lotorite Licensing, Planning e Customs. Nou bezwen aranz nou!\nSesel i aktyelman 85-yenm lo 189 pei kot fasilite fer biznes i konsernen. Nou kapab fer mye ki sa – bokou mye. Nou stratezi se pou amelyor nou e amelyour nou ran e plas nou parmi 30 meyer pei pou fer biznes dan sa prosen 5-an. Dan sa bi, nou pe viz lo sa 10 endikater:\nFasilit akse avek kredi;\nFasilit akse avek elektrisite;\nFasilit demaraz en biznes ;\nLaplikasyon ek respe formel kontra;\nRezolisyon ka fayit;\nSenplifikasyon prosedir pour permi;\nKomers atraver frontyer;\nSenplifikasyon prosedir peyman taks.\nNou bezwen en sanzman fondamantal. Ansanm nou kapab fer li. E nou pou fer li akoz nou anna lavolonte pour fer li!\nPour Seselwa vreman pran “ownership” son lekonomi, zot bezwen sirtou serten lensitasyon finansyel, fiskal, legal e lezot ankor. Nou pti antreprener i bezwen en kad ki pou ankouraz zot envestir dan bann sekter prodiktif. Mon Gouvernman i konsyan sa. Se pour sa rezon ki nou pe travay lo en “Small and Medium Enterprises Incentive Act”. Nou pou entrodwri sa lalwa sa lannen. I ava permet bann pti lantreprener benefisye avek serten konsesyon e ensitasyon, swa pou lans zot dan biznes swa pou agrandir zot lantrepriz, pourvi ki zot rankontre serten kondisyon. Labank Devlopman Sesel pour en pilye prensipal dan sa stratezi “empowerment” bann pti lantrepriz ek lantrepriz mwayen. Nou pou ranforsi ek ogmant son resours.\nNou polisi “empowerment” i osi ganny met an aplikasyon dan sekter lozman. An 2014, 304 fanmiy Seselwa ti ganny lakle zot prop lakaz. 82 ti ganny ofer en kare later. Sa lannen, nou pou met ankor apepre 200 lakaz a-dispozisyon bann fanmiy Seselwa. Anplis ki sa, sa lannen travay pe al komanse lo 267 younit rezidansyel dan diferan rezyon Mahé ek Praslin. Nou annan osi plan pou komans travay lo plizyer younit Persévérance. Pon ki konekte Ile Aurore avek Persévérance ki pe al fini pli tar sa lannen pou ouver ankor bokou plis loportinite rezidansyel e komersyal lo sa de zil.\nSe la kot nou vwar lenportans Ile Persévérance e byento Ile Aurore dan nou progranm lozman. Si nou pa ti fer konblaz – ki ti ganny bokou kritike a lepok – kot nou ti pou met tou sa bann fanmiy Seselwa ozordi? Kot nou ti pou met tou sa bann biznes ozordi? Vwala en Gouvernman vizyoner!\n52 kare later Mahé ek Praslin i’n deza pare pour alokasyon Ankor en senkantenn pou pare sa lannen pour alokasyon Mahé, Praslin ek La Digue. Statistik i endike ozordi ki apepre 82 poursan fanmiy Seselwa i propriyeter zot prop lakaz. Sa set en veritab lakonplisman! Nou bezwen pran nou responsabilite ek nou lobligasyon o-serye. Nou bezwen pey nou lón regilyerman, dan en fason ki lezot Seselwa zot osi kapab realiz zot rev pou annan zot prop lakaz. Nou bezwen met larzan dekote pour nou annan nou prop lakaz dan lefitir. Nou bezwen osi viv selon en kod kondwit ki promouvwar bon vwazinaz dan en kominote solider. Mon Gouvernman pou kontinnyen ed sak fanmiy Seselwa pou vin propriyeter zot prop lakaz, atraver diferan progranm. 66 fanmiy lo lalis laplikasyon lakaz in deza ganny selekte pour premye proze “Self Financing Scheme” lo Ile Persévérance Sa progranm pe al ganny enplimante dan lezot proze lozman atraver pei avek bi pou akseler akse avek loportinite lozman.\nNou pou kontinnyen ankouraz aktivman sekter prive pou zwenn avek Gouvernman dan en partenarya pou konstri lakaz ki ava ganny vann a en pri rezonab. Nou plan lamenazman later lo Persévérance i prevwar en sit pour en devlopman residansyel e komersyal par sekter prive. Plan se pour konstriksyon ziska 240 younit rezidansyel ek 4800 met kare lespas komersyal. Sa proze pe al ganny met lo “tender” dan de-trwa mwa. Kot posibilite ek lentere i egziste, nou pou met plis later a-dispozisyon antreprener Seselwa pou ankouraz en tel partenarya piblik-prive. Gouvernman pe ofer later Anse Royale pour konstriksyon fasilite rezidansyel pour etidyan Seselwa e etranze Liniversite Sesel. Ankor plis loportnite biznes pour Seselwa!\nEn lot lekspresyon konkret nou polisi “empowerment” i dan sekter ledikasyon. Foronm Konsiltatif Nasyonal i’n konsakre bokou latansyon lo ledikasyon dan son travay lannen pase, an partikilye Stratezi Mwayen-Term Minister Ledikasyon. Sa stratezi i’n ganny formile avek kolaborasyon Linyon Eropeen ek UNESCO. I annan pour bi transform ankor plis nou sistenm ledikasyon ek formasyon lo sa 5 prosen lannen e plis. Restriktirasyon Minister Ledikasyon i ava ed li pou fourni leadership ek oryantasyon pour lenplimantasyon sa Stratezi Mwayen-Term pivotal.\nNou’n deza atenn ledikasyon primer iniversel, ki ti enn bann Lobzektif Devlopman Milener. Nou’n al odela desa. Nou zanfan i resevwar en ledikasyon gratwrit e mandatwar ziska S4. La nou bezwen konsantre lo amelyorasyon kalite ledikasyon – sirtou ledikasyon sekonder e pos-sekonder. Dan sa dernyen 10-an, plis ki 1250 zenn Seselwa i’n ganny zot degre iniversiter, ikonpri en senkantenn sorti Liniversite Sesel. Liniversite Sesel pe zwe en rol deplizanpli enportan dan kreasyon sa sosyete konesans e savwar. I ti komans avek 53 etidyan 5-an pase. Ozordi Liniversite Sesel i’n etabli progranm korperasyon avek plizyer liniversite ek lenstitisyon etranze. I annan li preski 1000 etidyan. Sa lannen, en santenn etidyan Seselwa i ekspekte obtenir zot degre avek nou liniversite. Bokou lezot ankor pou obtenir zot diplonm oubyen zot sertifika. Liniversite Sesel – ki ti ganny ridikilize ler nou ti pe al kree li – pe met li pare pou akeyir son bann premye etidyan etranze. Moto Liniversite Sesel i rezim byen son misyon: Lavenir dan ou Lanmen! I pe anmenn nou pli pre ver transformasyon nou vizyon an realite: en graduate dan sak fanmiy! En lot promes ki mon ti fer avek pep Seselwa pe ganny realize!\nDevlopman en pep, dan tou son laspe, son lepanwisman, son byennet, son boner i depann bokou lo son lasante. Nou sistenm lasante i pa parfe; i annan ankor plizyer defayans ki nou bezwen eliminen. En gran defi pour nou sete rediksyon to mortalite enfantil. I ti’n ariv 18.52 par sak 1000 an 2013. An 2014 nou’n reisi redrwrir li a 10.92 par sak 1000 nesans. Nou pou kontinnyen agresivman dan nou zefor amelyor swen perinatal. Nou pou kontinnyen met lanfaz lo prevansyon ek amelyorasyon deteksyon. Nou pe kontinnyen moderniz nou sistenm lasante e entrodwrir plis swen spesyalize. Laboratwar i’n ganny odite par en group enternasyonal. I pou ganny modernize, e nou pe anvisaz son akreditasyon enternasyonal e soutret son servis. Blok operatwar lopital Victoria i’n ganny modernize e son lekipman renouvle. Sa i permet nou ozordi fer serten loperasyon konpleks isi-menm olye anvoy nou pasyan a-letranze. Nou’n osi ganny an nouvo lasanm dekonpresyon ki’n vreman fer en diferans pour bann plonzer ek serten lezot kategori dimoun ki bezwen swen dekonpresyon. Nou pe rekrit plis spesyalis. Gouvernman Abu Dhabi pe donn nou lasistans pour 4-an pou rekrit spesyalis pou permet nou amelyor kalite nou servis. Nou an negosiasyon avek en lakonpannyen enternasyonal pour zestyon nou sant dyaliz e son lakreditasyon enternasyonal. Nou vizyon pour sa sistenm lasante se ki dan 10-an i ava ganny opere e zere par nou prop Seselwa. Se pour sa rezon ki nou pe met lanfaz lo formasyon nou zenn kad Seselwa dan diferan domenn medikal. Minister Lasante pe fer demars anvoy en ventenn zenn dokter Seselwa fer spesyalizasyon a-letranze. Nou sistenm lasante i apartenir a tou Seselwa. Annou pa zis kritik li. Annou pa abiz li. Annou ede pou amelyor li. Annou sakenn de nou sanz nou stil lavi e pran responsabilte nou prop lasante. Ansanm nou kapab annan en nasyon pli an bon sante dan lavenir.\nPrevizyon pour lannen 2015 i sizere ki lekonomi global pou reste dan en leta frazil. Sa i reprezant en lanvironnman eksteryer avek bokou defi pour nou pei. Dan bann sirkonstans parey, nou bezwen reste vizilan. Nou bezwen mentenir nou disiplin fiskal e bidzeter, anmenmtan ki nou ogmant nou aktivite e prodiktivite ekonomik. Nou pa kapab depans plis ki nou gannyen. Nou pa kapab zis ogmant saler dan tou sekter anmemtan, san pran an konsiderasyon bann konsekans finansyel. Eski nou lekonomi i kapab soutenir en tel legzersis?\nMe ti a bon regarde ki nou’n fer konsernan logmantasyon saler depi lentrodiksyon reform ekonomik an 2008. Nou’n pran en lapros gradyel. En lapros responsab. Enn ki soutenab. Saler minimonm i’n ogmante. Ziska lannen 2014, nou’n enplimant en swasantenn diferan “scheme of service” pour laplipar kad e kategori travayer dan sekter piblik. Depi 2014 to saler debaz i’n ganny aziste anlinny avek nouvo lalwa lo saler servis piblik. Polisi mon Gouvernman se ki, ofir-amezir ki nou lekonomi i permet, saler travayer Seselwa i ava ganny ogmante.\nMenm prensip i aplik pour sekirite sosyal. Nou bezwen realis e responsab! Nou pa kapab fer politik popilis, politik bon marse, avek pansyon retret, ki nou apel sekirite sosyal, ler nou dir ki nou pou ogmant li pou fer li vin lekivalan saler minimonm nasyonal. Bann tel deklarasyon i iresponsab e danzere. Annou get sitiasyon tel ki i ete. Bidze aprouve par Lasanble Nasyonal pour sekirite sosyal sa lannen i 356,854,000 roupi. Si nou ogmant sekirite sosyal – ki aktyelman 3,100 roupi par mwa – pou fer li vin parey saler minimonm nasyonal, nou pou bezwen trouv en sonm adisyonel 101 milyon roupi. Sa i aplik zis pour bann ki pe deza tous zot pansyon retret. Si nou azout lezot kategori – par egzanmp, benefis envalidite e bann dimoun ki’n pran zot retret a-laz 55-an – nou pou bezwen trouv, an plis sa sonm 101 milyon roupi, en lot sonm apepre 100 milyon roupi.\nBaze lo sitiasyon aktyel, nou bidze pa pou kapab soutenir en tel depans. Okenn Gouvernman responsab pa pou zanmen antreprann en ketsoz parey. Sepandan, baze lo krwasans ekonomik, nou plan se pou progresivman ogmant pansyon retret dan sa prosen 5-an en minimonm 10 poursan par an. Answit, logmantasyon dan pansyon retret pou ganny fer lo baz lendeksasyon parey i leka ozordi pour Fon Pansyon.\nAnnou pran en moman pou konsider vre sitiasyon nou bann dimoun ki pe tous zot pansyon retret. Zot pe ganny 3,100 par mwa. Me sa pa tou. Zot benefisye avek transpor gratrwri. Bokou nou pansyoner pe osi benefisye avek en “carer”, ki Leta pe peye natirelman. I annan aktyelman 2608 “carer” dan pei. “Carer” i tous saler minimonm. Bidze vote par Lasanble Nasyonal pour “carer” se 109 milyon roupi. Ler nou pran tou sa bann eleman an konsiderasyon, vre kou pour Leta pour en pansyoner ki pe ganny en “carer” i bokou plis ki son pansyon retret. Ankor enn-fwa, i’n ler pou nou aret fer politik bon-marse avek en size osi enportan ki tous lavi nou dimoun aze. I’n osi ler pour nou pran plis ka ek responsabilite avek nou paran aze. Se nou devwar koman zot zanfan.\nDan nou stratezi devlopman sosyo-ekonomik, performans lendistri tourizm i en eleman kle. Nou prevwar ki i pou fer mye sa lannen ki lannen pase. Nouvo larout aeryen e diversifikasyon nou marse i permet nou ekspekte en meyer performans. Deza nonm viziter i’n ogmante par 3 poursan konpare avek 2014. Sekter tourizm set en lendistri ki konsern tou Seselwa. Nou pa kapab get zis nou lentere personnel. Nou bezwen aret lager antre nou. Nou bezwen armoniz nou pozisyon dan lentere Sesel. Nou bezwen bos ansanm dan en menm direksyon. Nou bezwen, nou tou ansanm, redouble nou zefor pou anemenn plis viziter Sesel. Si pa nou lekel ki pou fer li pour nou?\nSesel i en pei a-vokasyon touristik. I toutafe normal alors ki Seselwa i pran ownership sa lendistri. Bann gran lotel etranze i’n anmenn bokou lenvestisman dan nou pei. Zot i’n kontribye enormeman – e zot pe kontinyen fer li – zot pe fer limaz Sesel reyonnen koman en destinasyon touristik ekskliziv. Nou bezwen zot e nou pou touzour bezwen zot. Me nou osi bezwen nou bann letablisman Seselwa. Zot anmenn en latous orizinal e otantik Kreol ki bokou touris i rode. Mon oule ankouraz devlopman plis sa bann letablisman, an konplemantarite avek bann gran lotel enternasyonal. Gouvernman, lo son kote, pou fer tou sa ki posib e neseser pou amelyor lanvironman devlopman sa lendistri par Seselwa. Mon oule ki plis Seselwa – bokou plis Seselwa – i pran “ownership” sa lendistri. Mon annan konviksyon ki sa nouvo proze ki nou pe travay lo la – Small and Medium Enterprises Incentive Act – pou fer sa arive.\nAprezan annou koz en kou lo sa proze Cap Ternay. I malere ki serten i’n deside fer politik ek devlopman lotel Cap Ternay. Mon’n ganny menm akize ki mon pe detri nou lanvironnman. Ki mon pe detri repitasyon Sesel. Zot tou zot konnen, sirtout bann ki pe akiz mwan, ki si i annan en dimoun ki’n toultan defann nou patrimwann natirel, nou lanvironnman – e pe kontinnyen fer li – se mwan! Lo lasenn enternasyonal, mon’n defann lakoz lanvironnman, lakoz bann Pti Leta Zil, avek viger, pasyon e menm konviksyon.\nAnnou pa bliye ki tou gran proze, enkli lotelri, i ganny soumet a en letid lenpak anvironnmantal. Se selman apre, ki en desizyon i ganny pran si pou al delavan ou non. Cap Ternay i pa en leksepsyon. Nou toultan swiv sa prensip. Mon’n ekoute, mon’n konsilte e mon’n etidye bann rapor, bann rapor syantifik ki ti soumet avek mwan. Tou largiman siantifik i sizere ki en tel proze pou afekte lanvironnman sa sit. Natirelman, koman Prezidan sa pei, i mon devwar ek mon responsabilite pran meyer desizyon dan lentere pep Seselwa e proteksyon nou patrimwann. Mon’n deside ki pou napa sa proze Cap Ternay. Bann promoter sa proze i’n konpran e zot i’n aksepte e respekte mon desizyon san rezerv. Zot i’n asir mwan ki zanmen zot pou fer – e zanmen ti zot lentansyon pou fer – kwakseswa pou andomaz repitasyon Sesel koman en lider dan proteksyon ek zesyon lanvironnman.\nSer pep Seselwa, se sa en Gouvernman responsab an aksyon! En Gouvernman ki reste a-lekout. En Gouvernman ki pran son responsabilite o-serye.\nDe lezot sekter ki annan en gran lentere pour nou se sekter lapes ek lagrikiltir. Lenvestisman ki nou’n fer pe donn en stimilasyon aktivite dan sa de sekter. Nou pe komans vwar rezilta. An 2014, par egzamp, statistik i montre en logmantasyon prodiksyon dan lapes ek lagrikiltir. 2014 ti osi lannen kot nou ti entrodwri en scheme lasirans pour peser ek fermye, e osi mezir pou ranforsman kapasite e plis formasyon. Nou’n etabli plis kolaborasyon avek bann lenstitisyon enternasyonal, tel ki Lorganizasyon pour Lagrikiltir ek Lalimantasyon (FAO), Fon Internasyonal pour Devlopman Lagrikiltir (IFAD) ek Labank Afriken pour Devlopman (ADB). Atraver lentansifikasyon sa progranm korperasyon miltilateral, fermye ek peser i ava benefisye non selman avek ranforsman kapasite ek formasyon, me osi lasistans finansyel e devlopman bann lenfrastriktir. Sa nouvo lalwa “Small and Medium Enterprises Incentive Act” i ava kontribye pou ed zot realiz zot lanbisyon.\nSeselwa i’n touzour atas bokou valer avek losean. Nou’n touzour konsider li koman en fakter kle dan nou lidantite koman en pep. Nou lim nasyonal i rapel nou ki fodre nou protez larises nou losean – en leritaz byen presye pour sirvi ek boner zenerasyon fitir. Sa leritaz i osi en gran loportinite. Nouvo resers e nouvo teknolozi i kapab kree en nouvo sekter prosperite pour nou pep, anmenntan ki nou konsolid nou bann aki. Plizyer antreprener Seselwa pe deza sezi sa sans.\nNouvo departman ‘Lekonomi Ble’ ki mon’n kree i reponn a sa nesesite pour nou asir en pli bon koordinasyon nou zefor, e osi asire ki nou kree bann kad neseser pour fasilit inovasyon e kreasyon larises, anmenmtan ki nou ranforsi zefor pou protez nou resours. Sa i ava permet Seselwa pran “ownership” son Lekonomi Ble.\nNou mesaz Lekonomi Ble ozordi pe tradrwir atraver linovasyon e aksyon konkret pour redwir nou vilnerabilite.\nYer swar, Sesel in ankor enn fwa kree listwar. Nou propozisyon pou fer en lesanz en parti nou det pou nou finans aksyon kont sanzman klimatik i’n ganny aksepte par Club de Paris. Sa i vedir ki anviron 30 milyon dolar nou det pe ganny transfere dan en fon pour proteksyon e devlopman nou lespas maren – nou Lekonomi Ble. Nou bann partner pe anplis donn nou ankor en rediksyon 5% lo sa det.\nAtraver sa lesanz det, nou pou pli byen protez nou losean, kree loportinite pour peser artizanal, redwir nou peyman an deviz e gard plis larzan dan nou lekonomi.\nMon remersye tou bann partner ek krediter ki'n fer sa lagreman posib, e ki'n demontre sa konfyans ki zot annan dan nou. Mon remersye sirtou Lafrans, e Prezidan Francois Hollande, ki ti eksprim son sipor pour lakoz Sesel ler nou ti rankontre an Desanm lannen pase.\nAnkor en fwa, Sesel in fer listwar. Sesel in ouver en laport pour bann lezot Pti Leta Zil i ava kapab swiv..\nE ozordi, mon renouvle mon langazman pou sezi sak lokazyon pou asire ki lavwa Sesel i kontinnyen ganny tande. Ki lavwa Sesel i rezonnen. Malgre nou pti, nou kapab fer en vre diferans. En diferans ki anmenn meyer rezilta pour nou koman Seselwa. E en diferans ki ofer legzanp an term devlopman dirab, an term linovasyon, e an term opsyon pour tou pti leta zil.\nEn devlopman tre pozitif pour Sesel se rediksyon dan pri serten komodite lo marse enternasyonal, prensipalman bes dan pri karbiran. Bes dan pri karbiran i antrenn en rediksyon dan fre transpor ek lasirans, osi byen ki rediksyon dan pri plizyer komodite lo marse global. Sa i en tre bon ketsoz pour Sesel akoz i pou annan non selman en lenpak lo pri serten komodite ek servis lokalman, me osi amelyor nou sitiasyon balans peyman. An rezilta sa sitiasyon nou pei pou dan en meyer pozisyon pou kouver nou lenportasyon e ogmant nou rezerv deviz etranzer.\nI ava osi kontribye pou redwri kou lavi. Dan sa konteks, nou’n fini pran serten mezir pou asir laprovizyonnman karbiran pandan en serten peryod a en pri favorab e garanti. Rezilta imedya se ki pri elektrisite pou desann. Pri gaz osi pou desann. PUC ek SEYPEC i ava anons detay lo la dan bann zour ki pe vini.\nI byen ki nou met a-profi en sitiasyon enternasyonal ki favorab. Me nou pa kapab zis fye lo bann kondisyon favorab lemonn eksteryer pour nou kree e ogmant nou prosperite. Nou bezwen fye lo nou-menm. Lo nou savwar-fer. Lo nou prodiktivite. Lo nou travay dir ... pour nou progrese. Si pa nou, lekel?\nAvek sa perspektiv pli positiv, lazans finansyel “Fitch Ratings” in mentenir pozisyon Sesel a en nivo “B+” avek en lanvironman ekonomik ki favorab. Sa rezilta i demontre ki malgre bann defi enportan an 2014, nou polisi fiskal e moneter in ede pou anmenn stabilite ek rezilyans, ensi ki en lekonomi pli for pour lavenir.\nDetanzantan tou pei – menm bann ki pli devlope – i pas atraver serten difikilte. Nou osi nou’n pas atraver difikilte. Me, avek rezilyans, realizm ek responsabilite, nou’n reisi sirmont zot. Defi pou touzour annan. Me leksperyans 2008 i’n byen prepar nou. I’n ranforsi nou lespwar e nou kapasite dan lavenir.\nNou bezwen kontinnyen aranz nou. Aranz nou ek nou sistenm an zeneral pour nou “empower” ankor plis nou dimoun. I annan plizyer ketsoz ki nou kapab e devret fer. Mon ava sit serten:\nAnkouraz e devlop lespri antreprenarya;\nFasilit lanvironnman pou fer biznes;\nDonn plis akse avek kredi abordab;\nFer likidite ki pe zis asize dan labank vin pli prodiktif;\nFer sir ki nou dimoun ki pe al lans zot premye fwa dan en biznes i konnen kwa ki disponib. SIB i bezwen fer letid lo marse, ed dimoun pou inove e sezi tou loportinite disponib;\nDevlop en mendev kalifye;\nElimin birokrasi initil;\nKreasyon plis partenarya ant sekter piblik e prive (par egzanmp dan konstriksyon lakaz);\nOgmant akse avek daycare;\nRanforsi disiplin ek nou sans responsabilite;\nMentenir e ranforsi lord, lape ek sekirite;\nMotiv bann zenn pou pran plis linisyativ;\nAmelyor “service delivery”;\nSa bann pwen i ganny soulve souvan dan mon bann rankont avek manm piblik. I bann pwen konsern ki nou bezwen adres seryezman. Nou bezwen aranz nou piur adres sa bann pwen konsern. E sakenn i bezwen zwe son rol. Pa zis Gouvernman.\nMon Gouvernman i reste angaze pou kree nouvo loportinite pour lepep. Me lepep i bezwen sezir sa bann loportinite.\nNou annan kwrayans ek lespwar ki sa lannen ek bann lannen ki devan nou pou ankor meyer pour nou. Ki nou pou akonpli ankor plis sikse lo nou lamars ver progre, byennet ek prosperite.\nMe dan lamars pour prosperite ek devlopman, annou pa oubliy nou bann valer. Nou bann valer moral, spirityel e kiltirel ki disteng nou koman en pep. Annou pa bliy nou rev. Nou rev pour nou famiy. Nou rev pour Sesel.\nAnnou pa bliye ki progre en nasyon i pa ganny zis mezire par bann lendikater ekonomik. Larises nou pep i pa zis materyel. Se pa bann posesyon materyel ki defini kalite lavi. Ki defini nou boner. Zot enportan, byen sir, me i annan ankor bokou ketsoz ki enportan. Nou leta lespri. Nou zanfan. Nou paran. Nou fanmiy ... Lafanmiy i nwayo lasosyete. Ansanm, nou devret promouvwar bann bon valer lafanmiy. Respe. Lanmour. Konpasyon. Koezyon. Linite. Larmoni. Promouvwar en lazenes realis, responsab e rezilyan. En lazenes ki annan aker nou bann bon valer. Se sa ki pou anmenn nou pei pli devan. Lazenes Seselwa, zot annan mon sipor total dan zot progranm “Valer pour mwan, valer pour nou tou”! Mon pou toultan fer tou sa ki mon kapab pou ed zot pou realiz zot rev ek zot lanbisyon.\nNou kanpanny Renesans Sosyal – depi ki’n lanse – i’n fer bokou progre. I’n ede, par egzamp, pou konsyantiz plis nou sosyete lo responsabilite parantal. Me, malerezman, i annan ankor zanfan ki pe ganny neglize. Serten i menm ganny abize dan diferan fason. Serten paran pa pe pran zot responsabilite oserye. Dimoun pe demande ki Gouvernman i pran mezir pli sever ek bann ki abiz linosans nou bann zanfan. In annan demann ki Lapolis, Servis Sosyal e Zidisyer i vin pli efikas pou dil avek bann ki abiz nou zanfan, oubyen negliz zot. Mon’n ekout zot. Mon pe al met anplas en younit lapolis (Police Child Protection Team) ki pou travay pli pre avek divisyon Servis Sosyal lo tou bann ka labi kont zanfan. I pou osi fer lanket e anmenn bann ka devan lakour kont bann paran ki persiste pou negliz zot zanfan e met zot a risk ganny abize. Sa i method travay ki plizyer pei i annan en plas e i pa zis amenn rezilta pli vit me i anmenn bann servis anba en sel twa. Nou dwa sa nou bann zanfan.\nElve en zanfan se en latas, en responsabilite, partaze. Nesans en baba i en levennman eksepsyonnel. Enn ki anmenn bokou lazwa ek responsabilite. Pour ki sa papa i partisip plennman dan bann premye zour son zanfan – avek tou responsabilite ki sa in enplike – Gouvernman i’n deside akord 5 zour konze paternite, a kondisyon ki papa i rekonnet son nouvo-ne. Sa pou pran lefe tre byento.\nEn sosyete ki an bonn sante i en sosyete ki anpe avek li-menm. En sosyete ki annan respe pour lord, lape e sekirite. En sosyete ki annan konpasyon ek solidarite. Se sa ki nou bezwen pou realiz nouvo rev pour Sesel. Me malgre vizilans ek aksyon servis lord piblik, nou sosyete i kontinnyen ganny menase par en mare krim, konsomasyon ek trafik drog, vyolans, delenkans sosyal... Serten nou sitwayen napa okenn respe pour lalwa. Me les mwan dir zot: lalwa se lalwa e personn, personn, dan sa pei i pa an-deor lalwa. Lalwa pou kontinnyen azir dan fason pli ferm posib avek tou kriminel, tou delenkan. Zot pou ganny pinisyon ki zot merite.\nEn laspe fondamantal dan legzersis mon responsabilite koman Prezidan Larepiblik se dyalog e konsiltasyon. Mon’n toultan kwar ladan. Set enn bann rezon ki ti pous mwan kree Komite Konsiltatif Nasyonal lannen pase. Nou’n rankontre plizyer fwa e nou pe kontinnyen rankontre. Nou dyalog i fran, onet e ouver. Napa size ki pa abordab. Pour nou sa ki enportan se lentere nou pei.\nLentere nou pei i ganny promouvwar e defann par nou diplomasi proaktif. Nou pozisyon ferm e nou pledwrari pour lakoz bann Pti Leta Zil, Lekonomi Ble, sanzman klimatik e lanvironnman an zeneral i’n konfirm role leadership ki Sesel i’n asimen. Nou en pei ki ganny respekte e rekonnet par kominote enternasyonal.\nLentere nou pei i ganny osi promouvwar e defann avek viger par nou Lafors Defans. En lafors profesyonel, byen formen, patriyotik ... ki fer lafyerte nou pei. En Lafors ki pare touzour defann souvrennte Sesel. I’n fer son prev – avek bravour – dan nou lalit kont piratri. En Lafors ki ganny demande pour partisip dans bann manev militer rezyonal. Akoz i enn bann meyer lafors defans dan larezyon! Nou remersye zot pour sa travay ekselan ki zot pe fer.\nLinite nasyonal, stabilite, larmoni sosyal, solidarite, kontinnyite ... i bann pilye nou lavenir. Ozordi se lokazyon pour mwan renouvle mon langazman pou kontinnyen diriz sa pep fyer ver en meyer lavenir. Pou reste konekte avek lepep. Mon afirm mon langazman pou ansanm avek zot pourswiv e realiz sa nouvo rev pour Sesel. Nou’n fer bokou sikse. Defi i ankor annan, me zanmen nou konfyans dan lavenir i’n osi for. Zanmen nou vizyon i’n osi kler. Osi nou vizyon in osi byen defini. Sa konfyans ki zot kontinnyen fer mwan i en sours lenspirasyon pour mwan. Mon reflesi lo la sak fwa ki mon rankontre serten difikilte dan legzersis mon fonksyon. Sa parkour ki nou’n komanse ansanm i’n anmenn nou lwen. I pe kontinyelman ouver nouvo loportinite pour nou pei. Ansanm nou pe batir en pti nasyon modern, dinamik, prevwayan, dan nou kwen lemonn. En model larmoni, lape, linite e tolerans pour lemonn. Ki mannyer nou pa kapab fyer nou lakonplisman? Ki mannyer nou pa kapab fyer nou pei? Ki mannyer nou pa kapab fyer nou nouvo rev? Ansanm – partou kot nou ete – annou rededye nou pour progre nou pei e byennet nou pep. Nou nouvo rev i komans avek sa. Nou nouvo rev i baze lo nou linite nasyonal. I baze lo nou larmoni koman en pep. En pep solider en pep patriyotik. Nou nouvo rev i ganny enspire par lanmour pour nou patri. Ansanm, annou proklanm fyerman: MON KONTAN SESEL!\nKi Bondye i kontinnyen beni nou e beni nou patri!


Lanons Lofis Praslin – Seychelles Pension Fund\nBiro Fon Pansyon Sesel i oule enform tou son bann manm lo Praslin, nouvo devlopman dan loperasyon son servis..\nLofis pou ouver depi 8er bomaten ziska midi.\nNou pe vwar kliyan zis kot I fer peyman.\nKliyan pou ganny vwar lo en baz lapwentman depi 8er ziska 10er bomaten. Silvouple kontakte nou hotline number 2565353 pou met lapwentman..\nLofis pe kontinyen avek koleksyon kontribisyon pou peyman atraver tyek dan bann bwat koleksyon dan landwra labitid. Silvouple met zot e-mail address ek nimero telefonn deryer tyek pou fasilit distribisyon resi.\nPeyman ‘Cash’ pe ganny aksepte pandan ler 8er bomaten ziska 12 midi selman. Piblik I ganny osi ankouraze pou servi nou bann\nplatform elektronik parey email [email protected] e pour fer zot kontribisyon pansyon lo nou platform ki ganny trouve lo nou website https://pensionfund.sc/e-contribution/\nPour plis leklersisman silvouple kontakte nou lofis lo 4294650 Mersi..\nCategories: News, Notices 15/06/2021\nPreviousPrevious post:Praslin Office AnnoucementNextNext post:MEDIA RELEASE ANNUAL REPORT 2020


Lasanble i konn plis lo demars gouvernman pour asire pei pa mank materyo konstriksyon\nAn vi konsern ki bann karyer kot ros ki prodwi materyo konstriksyon parey makadanm, blok, lapousyer ros ek lezot pe epwize e ros pe fini, gouvernman i konsernen akoz i annan en nesesite irzan pour trouv landrwa pour devlop bann nouvo karyer pour eksplwat ros.\nMardi dan Lasanble Nasyonal Minis responsab pour Labita, Lenfrastriktir ek Transpor lo Later Msye Charles Bastienne ti eksplik demars ki gouvernman pe fer an relasyon avek en ka devan Lakour konsernan en lakonpannyen Sinwan ki ti ganny kontra an 2008 pour swadizan vin devlop en karyer Il Diswet pour ede ogmant prodiksyon materyo konstriksyon dan pei me ki pa’n reisi delivre parey son lagreman ti demande e ozordi zafer i ankour.\nMinis Bastienne ti dir dan Lasanble ki gouvernman i swete ki biro Prokirer Zeneral i akseler sa ka pour ki i terminen e lakonpannyen lokal UCPS i ava ganny sa landrwa pour li devlope e asire ki napa en mank materyo konstriksyon dan pei.\nMinis Bastienne ti vin donn sa bann detay Lasanble akoz manm elekte pour Pointe Larue Jude Valmont e osi manm elekte pour Beau Vallon John Hoareau ti’n demann plizyer kestyon lo demars gouvernman konsernan sa ka ankour avek sa lakonpannyen Sinwan, demars pour bouz Lakademi Ladefans Ile Perseverans pour ganny sa landrwa pour kontinyen eksplwate, demars pour ki UCPS i ganny en lot karyer Montagne Posée e kwa ki pe anpese ki UCPS i bouz lo sa sit Montagne Posée.\nMinis Bastienne ti donn en bilan tou bann demars ki gouvernman pe fer pour asire ki sa zafer an kour i terminen e UCPS i kapab kontinyen avek devlopman sa landrwa apre ki an Zanvye 2015 i ti’n enform gouvernman ki sitiasyon ros lo son sit ti pe konmans vin kritik e ki ti pou bezwen trouv en lot landrwa, swa lo Il Diswet, oubyen sa sit Montagne Posée, ki ti’n deza, pandan plizyer lannen, anba diskisyon avek gouvernman, pour li kapab asir prodiksyon ros ek lezot materyo de baz pour konstriksyon a pli lonterm.\nAntretan, gouvernman dan son demars pour trouv en solisyon pli lonterm, ti tonm dakor avek Lakademi Ladefans (SDA) ki i pou bezwen sorti lo Il Diswet, vi bann lenkonvenyans lapousyer e danze ki ti pe kontinyen ogmante anmezir ki karyer UCPS ti pe apros son balizaz.\nGouvernman ek SDA ti tonm dakor ki sa prose pour bouz SDA pou bezwen akselere. Sa landrwa ki SDA pe okipe aktyelman i annan en potansyel ros ki ava permet UCPS agrandi son karyer e asire ki i annan sifizaman ros pour sa prosen 2-an.\nAn Out 2016 sitiasyon ros kot karyer UCPS ti ankor enn fwa ganny deklare konman kritik. Sa apre ki zot ti’n preski fini eksplwat sa sit ki Quarry Products (Seychelles) (sa lakonpannyen Sinwan) ti’n rann gouvernman.\nAnmenmtan gouvernman ti pran desizyon pour termin sa lagreman Quarry Products (Seychelles) Ltd, ankor enn fwa, pour rezon ki sa lakonpannyen pa ti pe fer aktivite minen parey i ti devret fer anba son lagreman.\nGouvernman ti swiv prosedir anba sa lagreman e donn Quarry Products (Seychelles) en notis sa desizyon, e donn li en dele letan pour sorti lo sa sit.\nGouvernman in osi rankontre avek sa lakonpannyen pour esey negosye pour ki i rann sa sit. Malerezman sa lakonpannyen pe demann en konpansasyon ki pa rezonnab e pa zistifyab, Minis Bastienne ti eksplike.\nI ti azoute ki gouvernman ti osi demann UCPS pour pran posesyon sa sit e agrandi son karyer. Malerezman Quarry Products (Seychelles) ti met gouvernman an kour e Lakour ti fer sorti en lord an Fevriye 2017 pour anpes nenport ki antre lo sa sit Quarry Products (Seychelles) ziska sa ka i ganny ekoute par Lakour.\nMinis Bastienne ti enform Lasanble ki Quarry Products (Seychelles) Ltd, detrwa mwan apre ki Lakour ti’n donn sa lord, ti retir son ka an kour kont gouvernman.\n“Le 1er Out sa lannen, minister ti remet prosedir an mars pour repran sa sit avek Quarry Products (Seychelles). E la mon kapab enform Lasanble ki mon minister in demann Biro Prokirer Zeneral pour pran aksyon legal kont Quarry Products (Seychelles) Ltd, pour sorti lo sa sit Il Diswet.\nAntretan avek lakor UCPS, bann travay neseser in deza konmanse pour fer serten travay renovasyon e rekonstrir serten fasilite lo Ile Perseverance, pour permet SDA bouz laba,” Minis Bastienne ti eksplike.\nI dir i ekspekte ki sa bann travay pou konplete ver lafen Zanvye lannen prosenn.\nI ti fer remarke ki sa landrwa ki ganny libere par Lakademi Ladefans (SDA) pou permet UCPS fer son aktivite karyer pour sa prosen 2-an. Anmenmtan, gouvernman pe akseler sa prose pour li ganny posesyon sa sit ki pe ganny okipe par Quarry Products (Seychelles) e sa 2 sit ansanm ava permet UCPS kontinyen son aktivite karyer pour omwen sa prosen 5-an.\nKonsernan solisyon pli lonterm, savedir ouver en lot karyer lo sa sit ki’n ganny idantifye Montagne Posée, Minis Bastienne i dir Rapor Letid Lenpakt Lanvironnman (EIA) ki ti ganny fer an 2001 pe ganny revize pour met li azour avek sitiasyon aktyel.\nDan siplemanter Msye Valmont i dir ki revizyon sa EIA ti fer an 2016 e UCPS in soumet avek son minister e ziska aprezan i ankor pe esper en larepons e demann Minis Bastienne si i ti okouran ki pe arive avek sa rapor. I ti demann minis kan ki UCPS i kapab al lo sa teren Montagne Posée pour konmans met anplas son bann lekipman pour devlop sa karyer laba.\nMinis Bastienne ti dir tou bann keksoz ki annan pour fer avek bann EIA i tonb anba Minister Lanvironnman me lenformasyon ki i ti donnen se ki i annan lezot keksoz ki bezwen ganny fer e sa i enkli plis konsiltasyon avek piblik avan ki laprouvasyon final i donnen. Minis Bastienne ti osi azoute ki gouvernman pa pou kapab donn permisyon UCPS pour mont lo sa sit Montagne Posée avan ki tou keksoz in annord e sa EIA ki pou determin desizyon final si sa lakonpannyen pou ganny permisyon pour devlop en lot karyer ros Montagne Posée.\nLo son kote dan en lot kestyon Msye Hoareau ti demann Minis Bastienne si son minister in fer serten dyalog avek UCPS pour vwar si pri materyo konstriksyon pou desann letan i devlop lezot landrwa pour prodwi sa bann materyo. I ti osi anvi konnen si pou annan okenn konpansasyon pour sa lakonpannyen Sinwan ler gouvernman i repran sa sit avek zot.\nLo size pri materyo konstriksyon, Minis Bastienne ti eksplike ki son minister ti an Fevriye sa lannen antre an negosyasyon avek sa de lakonpannyen ki prodwi sa bann komodite -- UCPS ek CCCL -- kot mwan swivan zot ti redwir pri lapousyer ros ek makadanm par 10% e 5% lo blok ek bann pti brik e sa i deza serten benefis e si sa sit i ganny rann avek UCPS minister i kapab negosye pour plis rediksyon dan bann pri materyo alavenir.\nKonsernan konpansasyon minis ti reponn ki sa i en desizyon ki Lakour ki ava deside me gouvernman i zis anvi ganny rann sa sit pour ki UCPS i kapab kontinyen devlope e prodwi sa bann materyo esansyel dan konstriksyon.\nSwivan kestyon lo bann kondisyon ki gouvernman ti met lo sa konpannyen Sinwan plis ki 20-an pase ki fer gouvernman e lepep Seselwa in ganny met otaz dan sa zafer, Minis Bastienne ti fer resorti ki gouvernman i konsernen par sa size e lefe ki sa lakonpannyen Sinwan in retir son ka an kour kont gouvernman i aprezan fer ki gouvernman i bezwen bouze pour fer leneseser pour termin sa lagreman. “Nou oule ki biro Prokirer Zeneral i akseler sa ka akoz nou konsyan ki sinon nou pou ganny plizyer retar ki pou anpes nou ganny materyo konstriksyon debaz,” Minis Bastienne in dir.\nMinis Bastienne in osi dir ki se UCPS ki pe konstrir bann lenfrastriktir ki SDA pou bezwen pour permet li bouz Ile Perseverance e gouvernman pa pe enplike dan depans pour fer sa deplasman.


En konpetisyon plo ek kari\nSa aktivite kot dimoun i kapab anmenn bann diferan pla kari ek plo pour vann, pou deroul kot Sant Kiltirel Nasyonal Sanmdi le 24 Mars.\nPour ou kapab partisip dan sa konpetisyon e osi ganny en plas apropriye, ou bezwen pas kot biro Senpa dan batiman Camion Hall pandan lasemenn pour ganny tou bann detay neseser enkli kondisyon pour partisipe e fason bann ganyan pou ganny selekte.\nEnn bann kordinater sa levennman, Miera Savy, i dir ki menm dimoun ki pa dan biznes kwi manze me ki annan bon reset ek teknik fer plo e nenport kalite kari, zot osi ganny ankouraze pour vin partisip dan sa aktivite e pour al kot biro Senpa pour ganny bann detay sirtou kot i konsern lespas dan lakour Sant Kiltirel Nasyonal.\nMadanm Savy i profite pour lans en lapel avek piblik pour desann an gran nonm sa zour akoz pou annan animasyon par artis parey Joseph Sinon ek benn Tanmi, Jean-Marc Volcy e Mervin Camille, parmi lezot.\nAnfet, bann aktivite dan zalantour Sant Kiltirel Nasyonal pou komans depi 3er30 sa zour avek Chantons La Francophonie oplenner e vins et frommage e pandan sa letan bann dimoun ki pe pran par dan konpetisyon pou deza fini met zot pare e pe komans vann zot bann pla.\nPa mank en tel lokazyon pour demontre ou talan kiliner dan preparasyon sa de pla ki Seselwa i kontan bokou.\nNou a zwenn ou Sanmdi le 24 Mars pour en bon plo ek en bon kari.


Sa dis fleo | Zistwar Labib\nSa dis fleo\nGET sa bann portre. Sakenn i montre en fleo ki Zeova ti anmenn lo Lezip. Dan premye portre ou kapab vwar Aaron pe tap Larivyer Nil avek son baton. Kan i ti tap larivyer, delo ti vin disan. Bann pwason ti mor, e larivyer ti konmans pi.\nApre, Zeova ti fer bann grenwiy sorti dan Larivyer Nil. Zot partou—dan four, dan bann kastrol, lo lili bann dimoun—partou. Kan bann grenwiy ti mor bann Ezipsyen ti anmas zot e met zot dan bann gro ta, e sa pei ti pi avek zot.\nApre Aaron ti tap later avek son baton, e lapousyer ti vin bann moustik. Bann moustik ti trwazyenm fleo lo Lezip.\nLarestan fleo ti fer ditor bann Ezipsyen selman, pa bann Izraelit. Katriyenm fleo ti bann gro mous ki ti anvol par ta partou dan lakaz bann Ezipsyen. Senkyenm fleo ti lo bann zannimo. En kantite bef, mouton ek kabri ki ti pou bann Ezipsyen ti mor.\nApre, Moiz ek Aaron ti pran enpe lasann e anvoy dan ler. Zot ti fer bann dimoun ek bann zannimo ganny bann klou lo zot. Sa ti sizyenm fleo.\nApre sa Moiz ti lev son lanmen ver lesyel, e Zeova ti anvoy loraz ek lagrel. I ti sa pli move lagrel ki Lezip ti’n deza gannyen.\nWityenm fleo ti bann sotrel. Zanmen oparavan e ni menm depi sa pa’n annan sa kantite sotrel. Zot ti manz tou keksoz ki lagrel pa ti’n detri.\nNevyenm fleo ti fernwanr. Pour trwa zour fernwanr epe ti kouver pei, me kot bann Izraelit ti reste ti annan lalimyer.\nFinalman, Bondye ti demann son pep pour met disan en zenn kabri oubyen en zenn mouton lo lankadreman zot laport. Apre lanz Bondye ti pas parlao Lezip. Kan lanz ti vwar disan, i pa ti touy personn dan sa lakaz. Me dan bann lakaz ki ti napa disan lo lankadreman laport, lanz Bondye ti touy bann premye ne zonm ek bann zannimo. Sa ti dizyenm fleo.\nApre sa dernyen fleo, Faraon ti les bann Izraelit ale. Tou pep Bondye ti’n pare pour ale, e sa swar menm zot ti konmans sorti Lezip.\nEgzod sapit 7 ziska 12.\nPartaze Partaze Sa dis fleo


Dan Lasanble Nasyonal Minister i anons revizyon dan polisi later ek lakaz e osi diferan prodwi -Seychelles Nation\nDan Lasanble Nasyonal Minister i anons revizyon dan polisi later ek lakaz e osi diferan prodwi |24 March 2022\nMinister responsab pour later ek lakaz in anons plizyer revizyon dan polisi later ek lakaz e osi diferan prodwi sa 2 komodite pour reponn bezwen sak aplikan dan en fason realis e zis e fer ki tou sa ki merite pa ganny kit deryer.\nMinis Billy Rangasamy ti anons sa bann revizyon dan en deklarasyon ki i ti fer devan Lasanble Nasyonal Mardi apremidi.\nMinis i dir ki pandan sa de dernyen lannen in difisil pour nouvo gouvernman envestir dan sekter lakaz fas a pandemi Covid-19. Me in fer resorti ki model aktyel progranm later ek lakaz pa soutenab pour nou pei e si nou kontinyen parey, lannen ale lannen vini nou pou zis pe fer blok flat apre blok flat.\n“I pour sa rezon ki depi Novanm 2020, son minister e tou son bann teknisyen pe fer en travay pour analiz sitiasyon e revwar seryezman fason pour akonplir nou lobzektiv,” Minis Rangasamy in dir. Me in fer resorti ki i neseser ki lekspektasyon nou pep i realis e reflekte realite ozordi.\nBann sanzman dan polisi ki pe ganny anonse i annan pour bi reaziste fason panse dimoun e ankadre zot lekspektasyon.\n“Gouvernman napa swa me i bezwen pran bann desizyon brav pour ki nou progranm later ek lakaz i pran en nouvo direksyon e vin pli soutenab,” Minis Rangasamy in dir.\nI’n fer resorti ki nouvo polisi i prezant en katalog prodwi ki reponn bezwen sak aplikan dan en fason realis e zis e tou sa ki merite pa pou ganny kit deryer.\nBann diferan prodwi later ek lakaz i konm swivan:\n- condominium, later rezidansyel, mid range condominium, ki pour bann nouvo prodwi self-finance e lakaz afordab.\nPour okenn sa bann prodwi tou aplikan pou bezwen satisfer set kriter debaz avan menm ki zot laplikasyon i ganny aksepte.\nCondominium - Minis in fer resorti ki sa prodwi i reste pour bann aplikan ki kapab pey kou son apartman ki pour lemoman i anviron 1.3 milyon roupi.\nFakter alokasyon i reste baze lo abilite finansyel e dat aplikasyon en aplikan. Apre plizyer seri diskisyon avek GICC, minis in anonse ki an Me sa lakonpannyen pou rekonmans konstriksyon premye blok 10 younit 2 lasanm lo Ile Perseverance. Travay konstriksyon lo larestan blok pou osi demare pandan lannen. Travay teknik pe osi kontinyen pour finaliz detay sa balans 30 younit 3 lasanm ki reste. Minister pe antretan travay lo bann plan designs e proze condominium lo Praslin ek lezot sit potansyel lo Mahé ki’n fini ganny idantifye.\nMinis in osi dir ki zot pou vann sa bann younit menm avan ki konstriksyon i demare pour kapab ganny larzan pour konmans proze.\nLater rezidansyel - gouvernman in get sa size later dan en kad realispour ki alokasyon i ganny fer baze lo merit e abilite bann kliyan ki serye pour aste e devlop zot later dan en peryod letan ki akseptab.\nMinis i dir baze lo analiz ki son minister in fer, i kler ki avek sak kare later Land bank ki gouvernman in vann dan lepase in fer en pert plis ki 150 a 250 mil roupi par kare e menm plis dan serten ka. Pri ki bann kare later pou vann in revize pour ki kou lenfrastriktir dan ki gouvernman i envestir i kapab omwen ganny kolekte pour ed gouvernman fer lezot proze e permet lezot aplikan ki pe espere zot osi ganny en kare.\n“Dezormen tou aplikan pou bezwen montre zot abilite finansyel pa mwens ki 1.2 milyon roupi sorti kot zot labank. Sa i bidze ki dapre nou kalkilasyon ek leksperyans ki nou annan, bann aplikan pou bezwen pour aste, devlop zot later e fer zot design e konstrir zot lakaz,” Minis Rangasamy in eksplike. Si sa aplikan i tranpe e esey vann sa kare later apre son peryod restriksyon, i pou bezwen pey gouvernman sa sibvansyon ki in peye o konmansman. Tou aplikan pou annan 5-an pour konplet zot devlopman rezidansyel e en peryod restriksyon ki reste 15-an.\nAlokasyon later pou ganny fer lo en baz nasyonal akoz napa ase later dan tou distrik pour satisfer bezwen bann aplikan.\nGouvernman in deside aboli sistenm pwen pour later land bank enn fwa ki kliyan in pas kriter abilite finansyel. Baze lo dat aplikasyon, bann kliyan a ganny priyorite e alokasyon pou ganny fer pirman baze lo dat aplikasyon. Bann kliyan ki lo lalis priyorite pou kapab osi idantifye en kare later andeor land bank si posib e fer en demann spesifik pour aste sa kare si i ankor lib e pour gouvernman. Menm dele letan 5-an pour fer konstriksyon pou osi aplike dan sa ka osi byen ki sa restriksyon 15-an.\n“Sa bann polisi pa pou aplik pour bann aplikan 2017 me pour bann ki’n kalifye pli resaman an 2020 e ki pa ankor ganny allocate en morso later. Konsiderasyon pe osi pran pour bann ki’n fer laplikasyon pour en morso later obor paran ou fanmir pros. Dan sa bann ka aplikan pou bezwen montre en abilite finansyel pa mwens ki 500 mil roupi swa atraver sevings ou en lòn. Vi ki sa bann later pa enkli kou lenfrastriktir, alor pri later pa pou reflekte sa konponan ki pou ganny kalkile lo en pri fiks ki’n determinen par departman later,” Minis Rangasamy in eksplike.\nMid range condominium - Vi ki pa tou Seselwa ki annan abilite pourkonstrir en lakaz menm si zot anvi aste e ganny zot prop bout later en zour. Me gouvernman pa anvi ki zis zot asiz lo en lalis e espere me pe prezant zot en solisyon ki pou a zot laporte e pour osi fer zot fyer. “Gouvernman pe finaliz konsep mid range condominium ki pe viz bann aplikan ki kapab finans zot younit atraver sevings ou lòn labank a en sonm par anba 1 milyon roupi. Sa prodwi pou ranplas bann lakaz self-finance ki ti bann younit semi-detached dan lepase. Bann teknisyen pe aktyelman travay lo en design baze lo en plan apropriye pour sa bann blok apartman. Nou bezwen maksimiz nou teren limite e konstrir vertikalman,” Minis Rangasamy in dir.\nI’n osi fer resorti ki son minister pe finaliz 3 proze anviron en 60enn apartman ki pou lanse plitar sa lannen lo baz rezyonnal. I dir son minister pou angaz ek bann distrik dan diferan rezyon e akter konsernen a donn detay sa bann plan tre byento.\nLakaz afordab - Minis Rangasamy i dir sa i reste priyorite gouvernman e son minister i reste angaze pour fer sir ki e son mye posib pour asiste bann ka pli vilnerab. “Nou konsyan ki kou konstriksyon lakaz i en fakter mazer e konpleks ki malerezman i realite me gouvernman pe reget bann design lakaz, eksplor bann diferan teknik konstriksyon pour kapab konstrir pli vit e fer desann kou pour konstrir sa bann lakaz dan en dele letan pli kourt me pli efikas. Sa i ava fer ki nou a kapab ed plis fanmir. Nou bezwen fer en lakaz debaz, apropriye e a en kou rezonnab pour nou bann frer ek ser ki merite. Minister pe fer en proze pilot ansanm avek GICC pour esey determin kou ekzakt en model lakaz afordab e sa pe fer dan distrik Au Cap. Byensir gouvernman pou kontinyen abzorb kou lenfrastriktir lo bann proze lakaz abordab me i annan en bezwen pour anmenn plis fairness dan sa topik discount baze lo saler. Lobzektif gouvernman se pour evantyelman retir bann rediksyon kou lakaz ki ti baze lo grad saler. Plan proze lakaz abordab pour bann distrik in fini finalize e pe esper laprouvasyon Lotorite Plan. Bann proze ki pe ganny travay lola sa lannen i konm swivan;\n-78 younit i anba konstriksyon e i ekspekte konplete sa lannen.\n- Ile Aurore i annan 19 younit ki’n fini konplete pour bann ka irzan ek dezas, minister pe al demar en proze 78 younit lakaz abordab. Alokasyon lakaz abordab pou ganny fer atraver sistenm pwen ki’n revize.\nMini i dir i annan en bezwen pour adres bezwen lakaz ek later dan en fason pli realis e bi prensipal sa bann sanzman dan polisi later ek lakaz se pour ankouraz dimoun pour pran plis zot responsabilite. Sa bann sanzman i form parti en seri pour redinamiz progranm later ek lakaz dan pei.\nMinis Rangasamy i dir ki malgre bokou zefor ki’n fer ziska prezan, sitiasyon later ek lakaz i reste ankor en gro defi nasyonal ki vin ankor pli gro avek resours tre limite.\nMe dan tousala son minister i konsernen par lefe ki i annan plizyer kare later ki ti’n ganny vann dan proze land bank avek bann kliyan ki ti swadizan merite, i annan lendikasyon ki apepre en tyer i kontinyen reste san okenn devlopman. Dan plizyer ka, later ki ti’n aste pour mwens ki 100 mil roupi, in ganny vann pour plis ki 1 milyon roupi. Me apre sa bann menm dimoun i retourn kot gouvernman pour vin rod ankor lasistans.\n“Pour mwan sa i klerman en labi nou resours presye e larzan taks Seselwa e i pa fer zistis sa 1200 aplikan ki ankor pe esper en bout later,” Minis Rangasamy in dir.\nLo kote lakaz Minis Rangasamy i dir realite se ki bokou latansyon in mete lo bann lakaz sosyal e polisi alokasyon in donn lavantaz bann fanmir avek bagaz sosyal.\n“I annan bokou bann profesyonnel e middle income earners malerezman parey ners, dokter, ansennyan, e lezot ki pa’n kalifye akoz zot pa’n tonb dan kategori dimoun ki annan problenm sosyal grav,” Minis Rangasamy in fer resorti.\nI dir ki bann lakaz sosyal in ganny gro sibvansyon e kou lenfrastriktir in ganny abzorbe par gouvernman. I dir ki zot in dekouver ki lo serten proze kot petet menm sonm larzan ti ava kapab depanse me kot plis fanmir ti ava’n ganny asiste si kalite designs ek seleksyon teren konstriksyon ti’n ganny pli byen planifye.\nAnplis ki sa, baze lo zot saler, minis i dir bokou aplikan in benefisye avek rediksyon lo kou lakaz.\nMenm si i dir i konpran tre byen bi bann tel lapros, sa in defavoriz bann zenn profesyonnel ki travay dir e servi loportinite a zot dispozisyon pour anmenn en pli bon saler kot zot. Bann tel lapros in osi afekte soutenabilite sa progranm e malerezman i osi annan en gran mankman responsabilite kot ozordi nou pe vwar problenm sosyal pe kontinyen ogmante e bokou i manifeste dan sa bann housing estates. I dir ki tou sa bann problenm sosyal i ede pour ogmant demann pour lakaz.\n“Ansemoman demann pour lakaz i parlao 3 mil pour bann aplikan aktiv e sitiasyon finansyel aktyel pei pa ede e sa i met en presyon enorm lo gouvernman ek departman lakaz,” Minis Rangasamy i dir.\nI’n fer resorti ki bokou sa bann problenm, fanmir antre zot i kapab ede sirtou dan bann ka kot i annan later zeritye dan bann fanmir.\nApre deklarayon Minis Rangasamy bann manm Lasanble ti demann plizyer kestyon e klarifikayon lo sa bann revizyon.\nIn the National Assembly Individuals arrested in bureau de change thefts deported |30.06.2022\nDan Lasanble Nasyonal Minister Lasante pe esper rezilta tes pour konfirm en ka sispe lavaryol zako |30.06.2022\nNA approves motion to investigate islands lease transactions |23.06.2022\nLasanble i siport mosyon pour soulaz kou lavi pour serten kous popilasyon ki vilnerab |23.06.2022\nMinis Naadir Hassan i reponn plizyer kestyon manm Lasanble Nasyonal |22.06.2022\nDan Lasanble Nasyonal |20.06.2022


Lekol Anse Boileau segonder i ranport Kwiz Kreol enterskoler -Seychelles Nation\nLekol Anse Boileau segonder i ranport Kwiz Kreol enterskoler |27 October 2021\nLekip Anse Boileau, gran venker Kwiz Kreol (Portre : Thomas Meriton)\nLekol Anse Boileau segonder i gran venker konpetisyon nasyonal Kwiz Kreol organize par Konsey Nasyonal pour Lar ek Lenstiti Kreol dan kad bann aktivite pour selebre 36enm Festival Kreol sa lannen.\nFinal sa kwiz enterskoler ti ofisyleman pran plas yer apremidi kot Teat Nasyonal, Mont Fleuri kot bann finalis sorti lekol Beau Vallon ek lekol Anse Boileau ti batay kont kanmarad pour reponn maksimonm kestyon baze lo tenm lanmizik Kreol. Finalman ti lekol Anse Boileau segonder ki ti sorti venker avek en total 15 pwen.\nSa kat partisipan dan sak tim ti pandan premye e dezyenm seri kestyon reponn endividyelman avan trwazyenm seri kestyon kot zot ti kapab diskit larepons konman en lekip.\nSak seri ti konpri wit kestyon – serten odyo, serten vizyel e lezot dan form swazir dan bann opsyon larepons – baze lo lanmizik, lenstriman, ladans, santer e bann sanson tipikman Kreol.\nLekol Anse Boileau ti pe reprezante par Dylan Freminot, Andreano Florentine, Andrea Matombe e Reuben Morel tandis ki Vince Julienne, Elodie Ah-Time, Marita Barbe e Heidi Orphee ti pe reprezant lekol Beau Vallon ki ti termin sa kwiz avek 11 pwen an total.\nParmi bann zofisye Lenstiti Kreol ki ti realiz sa kwiz ti Madanm Christianne Albert, Jenny Samynadin e Erica Franchette konman prezantatris.\nApre kwiz, zofisye pour devlopman lar kot Konsey Nasyonal pour Lar, Joenise Juliette, ti adres tou bann partisipan, edikater e envite pour remersye zot pour zot zefor e sipor pour realiz sa aktivite.\nManmzel Juliette ti osi anons bann gannyan sa konkour, kot lekol Belonie ti sorti trwazyenm e Beau Vallon dezyenm.\nBann gannyan ti resevwar lenstriman lanmizik, en trofe, e lezot pri ki kapab ganny servi pour promouvwar lanmizik e devlopman talan artistik parmi bann zenn o nivo lekol.\n«Bann zanfan, kontinyen ekout radyo, kontinyen fer resers lo nou kiltir, lo nou lanmizik Seselwa, sa ki’n pase e osi bann ki prezan. E sa bann kado ki zot in gannyen, nou pou vin fer en swivi kot bann lekol, nou pou an kontakt avek bann edikater pour vwar si zot pe antrennen avek sa bann lenstriman. Parey sa lekol ki’n ganny ‘banjo’, nou napa bokou zwer ‘banjo’ isi Sesel, alors mon ti a kontan si zot ti a rod en dimoun ki annan leksperyans dan zwe sa lenstriman e ki zot aprann zwe li pour ki demen nou ava ganny en zenerasyon ki pe monte e ki kapab zwe,» Manmzel Juliette ti dir.\n«Sa bann tanbour moutya manrmay i kontan e ler nou fer Festival Moutya nou vwar bokou bann zenn. Alors al aprann bat li. Bann ki pa konn zwe gitar osi al aprann,» Manmzel Juliette in lans lapel avek bann partisipan.\nPri ti osi ganny prezante avek sa de partisipan ki ti le de meyer gannyan dan staz eliminasyon.\nTou partisipan sorti dan bann lekol ki’n partisip dan sa aktivite ti ganny prezante avek en tokenn e kado pour zot partisipasyon.\nLezot lekol ki ti partisip dan sa konpetisyon ti enkli Pointe Larue, Praslin e Mont Fleuri.\nLekip Beau Vallon, finalis perdan (Portre : Thomas Meriton)


Lalit pour byennet nou pep, i en lalit ki eternel. I en lalit ki pa pou aret zanmen. Lannen apre lannen nou bezwen rod boner nou pep e en meyer lavi pour nouvo zenerasyon. Se sa vre revolisyon.\nEn lalit san ses pour amelyor nou menm. Nou pa zis ganny pli bon manze, pli bon lekol, pli bon lopital ensidswit – tousala i enportan, me pli enportan ankor se ki noumenm nou vin pli bon. Setadir nou montre bokou plis lanmour anver nou prosen. Nou vin pli sosyab. Nou kontribye plis anver nou sosyete. Nou tou alor nou annan en fason pour fer mye dan nou lavi – sa lespri amelyor tou keksoz noumenm se sa revolisyon.\nLarevolisyon set en resers kontinyel san ses pour nou amelyor noumenm, e atraver nou sa sosyete ki nou viv ladan. Se pourkwa ki nou merit fer analiz pour vwar ki progre nou’n fer e ki difikilte nou’n ganyen dan nou semen.\nNou pase i enportan parske tro souvan- set an regardan lepase ki nou kapab trouve e apresye e ki nou kapab fer ankor pli byen.\nBann ki’n ganny konfye devwar fer marse sosyete zot bezwwen osi fer legzanmen de konsyans- nou tou lo later nou enparfe. Sa i aplik pour nou tou ki annan en responsabilite- ki swa ou prezidan, minis, en sef dan Gouvernman, en tyermenn brans, en manm Lasanble eksetera.\nAnnou vwar ki nou’n fer e ki nou pankor fer- pour en pti zanfan ziska en vyeyar. Nou responsabilite i pour pran swen ek lezot.


Mesaz Prezidan Danny Faure a lokazyon Lafet Nasyonal – 29 June 2019 - Messages - State House Seychelles | Office of the President\nMesaz Prezidan Danny Faure a lokazyon Lafet Nasyonal – 29 June 2019\n29 June 2019 | State House\nNesans nou nasyon i fer nou rapel lalit nou lendepandans. I fer nou reflesir lo nou parkour ansanm koman en nasyon. I en selebrasyon tou bann sikse ki noun akonplir ansanm.\nPep Seselwa, ozordi, nou debout koman en nasyon fyer, lib, souveren, e endepandan.\nOzordi, se avek bokou lafyerte ki nou pe selebre nou 43-zyenm laniverser nou lendepandans.\nAn mezir ki nou selebre, annou pran en moman pou mazin travay dir ki zenerasyon avan nou ti bezwen fer pour en Sesel endepandan.\nFodre zanmen e zanmen nou oubliye ki avan nou, inn annan bann zonm ek fanm kin travay tre dir pour kre fondasyon nou nasyon. Ozordi mon dir mersi tou Seselwa atraver Zenerasyon kin travay dir, avek kouraz, pasyon, e devouman, pou anmenn Sesel kot I ete ozordi.\nSesel i pa zis en pwen lo map lemonn. Pa zis en pei ki ganny admire pour son labote natirel, me en pei ki ganny respekte e rekonnet dan lemonn, pour travay dir ki nou konman en nasyon noun reisi fer. Noun fer progre. Noun devlope, dan lespas zis 43-zan. Sa i en rezon pour nou tou fyer, pour nou selebre.\nNou Lazournen Nasyonal in vin en selebrasyon pour nou pep ann antye, I en sours vre inifikater. Nou tou nou santi nou ini dan nou Lazournen Nasyonal, ki ozordi le 29 Zen. I en santiman tre profon, patriyotik, animen par lanmour pour nou patri, Sesel.\nNou Lazournen Nasyonal I osi en moman lafyerte. I en moman lazwa pour nou pti pei beni. I senboliz linite nou pep, patriyotizm, lespwar, lamars en nasyon ver en lavenir touzour pli briyan. En lavenir osi ranpli avek loportinite. Sakenn de nou nou bezwen sezi sa bann loportinite pou anmenn plis progre pour nou menm, pour nou fanmiy e pour nou pei an zeneral.\nOzordi, alokazyon 43-zyenm laniverser nou Lendepandans, annou renouvle nou langazman koman sitwayen pou ranforsir nou linite nasyonal.\nAnnou reste touzour ini koman en pep. Annou gard lape, annou gard stabilite, e annou reste touzour solider.\nMon swet zot tou, partou kot zot ete, en bonn fet Lendepandans.\nKi Bondye i kontinyen beni nou pei, nou Sesel, ki reste touzour pli gran ki nou tou.\nSwiv Video Mesaz Prezidan lo nou sit web:http://www.statehouse.gov.sc/video.php


Minis i anons logmantasyon saler dan Minister Lasante\nMinis Larue ti dir ki ti annan en logmantasyon saler an Zanvye sa lannen pour bann asistan ners, e an Zilyet sa lannen pou annan en lot pour serten lezot profesyon.\nI ti azoute ki sa logmantasyon pa pran kont, me okontrer pou azout avek sa revizyon saler ki Prezidan James Michel in anonse e ki’n pran lefe sa mwan e en lot ki pou pran lefe an Zanvye lannen prosenn.\nMinis Larue ti dir ki depi son lapwentman konman minis, in fer li son devwar pour revwar saler bann anplwaye son minister ki reprezant 1653 pos e ki pa ti’n ganny promosyon depi plizyer lannen, avek bi pour retenir staf e asire ki zot saler i konparab avek lezot saler dan servis piblik.\nDapre sa revizyon saler, logmantasyon pou reflekte dan bann legzanp swivan : Saler de baz en asistan ners pour sorti 4571 roupi pour vin 5759 roupi e sa ki ti pe ganny 4936 roupi pou aprezan ganny 6592 roupi.\nEn staf ners ki ti pe ganny 5759 roupi pou aprezan ganny 6917 roupi tandi ki en staf ners sinyor, son saler pou sorti 6592 roupi pour vin 7846 roupi. Dan ka en ‘nursing officer’, i pou ganny 9853 roupi olye 6917 roupi e en ‘senior nursing officer’ pou ganny 11469 roupi dan plas 7846 roupi. Sa pa enkli bann diferan alawenns ki sa bann anplwaye i kapab gannyen.\nSa bann logmantasyon i osi aplik pour saler dantis ek dokter, e in anonse ki an Zanvye lannen prosenn, bann travayer ladministrasyon ek lezot sekter pou osi ganny en logmantasyon.\nNegosyasyon i osi an kour avek Departman Ladministrasyon Piblik pour revwar saler bann zofisye ki lo kontra.\nMinis Larue in osi fer remarke ki staf lasante i resevwar lezot benefis tel ki formasyon lokalman e aletranze, fasilite resers e en alawenns apre sak formasyon.\nI ti dir ki byento son minister pe konsider entrodwir en alawenns pour staf ki pa ganny konze maladi.\nI ti osi azoute ki minister pe envestir dan nouvo lekipman ek lenfrastriktir pour kapab amelyor lanvironnman ek konfor bann travayer. Dan sa konteks, Minister Lasante pe travay lo en ‘master plan’ kot dan lefitir, lopital pou ekipe avek en sant rekreasyonnel ki pou ofer fasilite repo e sportif bann travayer e osi en ‘day care centre’ pour zot bann zanfan.\nAn retour pour sa bann mezir ki pou amelyor welfer bann travayer lasante, Minis Larue in demann bann travayer lasante pour malgre kondisyon parfwa difisil, kontinyen fer en bon travay, avek en latitid pli profesyonnel e pli responsab ki a anmenn en meyer servis pour piblik.\nIn osi lans en lapel avek bann ki’n kite ou ki’n al aletranze pour konsider retournen, menm lo en baz ‘part time’.\nSwivan en lot kestyon dirzans par manm elekte pour distrik Pointe Larue, Manmzel Jennifer Vel, Minis Larue ti osi anonse ki son minister in met anplas tou mezir prevansyon kont viris ‘Coronavirus’ ki koz konplikasyon respiratwar e ki fatal dan plis ki lanmwatye ka.\nMadanm Larue ti dir ki son minister i tre konsernen akoz laplipar pasaze ki vin Sesel i tranzit par Mwayenn Oriyan kot en nouvo form sa viris ti ganny dekouver an 2012, e ki sa rezyon i ekspekte resevwar bokou viziter byento sirtou avek pelerinaz bann mizilman La Mecque.\nSa bann mezir ki’n ganny met an plas dapre bann rekomandasyon Lorganizasyon Mondyal Lasante (OMS), i enkli formasyon en komite pour evalye sityasyon e met azour stratezi minister lo sa size, formasyon travayer lasante lo kontrol ek prevansyon, mizanplas en sant izolasyon pour pasyan ki ganny enfekte avek sa viris, legzersis avek bann laboratwar Sid Afrik e Langleter pour bann tes evantyel e prezans permanan en zofisye OMS Sesel.\nMinis Larue ti eksplike ki vi ki tourizm i en size sansib, OMS pa ankor rekonmann restriksyon lo voyaz oubyen tes lo pasaze, me ki son minister i reste an kontak avek Minister Tourizm ek Kiltir lo sa size. Antretan, Minister Lasante pe plito konsey piblik pour lav byen lanmen, servi servyet papye pour mouse, minimiz kontak fizik avek dimoun ki kapab a risk e pour raport lopital de ki zot santi zot malad.


Drwa ek responsabilite kliyan en labank\nAnmenmtan, kliyan en labank i osi bezwen responsab kot i konsern prodwi ek servis labank pour evit konplikasyon. Lentansyon sa lartik se pour edik piblik lo sa size, e osi donn serten legzanp lo bann drwa ek responsabilite kliyan en labank.\nKi ou bann drwa koman kliyan en labank?\nKoman kliyan en labank, ou annan drwa pour konn tou lenformasyon lo en prodwi/servis ofer par sa labank e osi okenn sanzman ki arive. Anliny avek sa, Labank Santral in fer sorti en gidans lo devwalman lenformasyon anver kliyan. Par egzanp, lenformasyon ki en kliyan i resevwar ler i pe fer laplikasyon pour en loan i enkli to lentere, si i fiks oubyen varyab, term repeyman, bann penalti si ou pey an retar e bann lezot kou. Kan ou resevwar en loan, ou annan drwa pour ou ganny enformen kan i annan okenn sanzman dan bann term ek kondisyon.\nLenformasyon i kapab ganny pase dan kontra/lagreman (par egzanp bann lagreman loan), bann notis dan labank e par piblikasyon dan zournal. Anplis ki ler i annan sanzman dan son tarif, labank i osi bezwen pibliy sa lenformasyon dan zournal tou le trwa mwan, e osi ler i annan okenn lezot sanzman. Bann labank i bezwen notifye zot kliyan par en piblikasyon dan zournal e osi par en let, kan zot kont i ganny klase koman abandonnen. Sa i arive si en kliyan pa tous son kont pandan en peryod 10-an ou plis.\nKoman en kliyan, ou annan drwa pour ganny ofer en servis ki a la oter. Ou annan drwa pour ganny ekoute kan ou annan en kestyon oubyen ou bezwen klarifikasyon.\nSi ou pa satisfe avek en prodwi/servis, ou kapab konplent kot ou labank. Bann labank i merit montre klerman kot son bann brans bann prosedir pou fer en konplent. Ler ou fer en konplent, i merit ganny adrese dan en fason zis e kler, e ou devret resevwar en larepons pandan 21 zour. Si sa labank pa kapab prodwir en larepons ouswa en solisyon pandan sa dele letan, i merit eksplik ou pour ki rezon, e donn ou en lot dat kan ou kapab ekspekte en larepons. Si ou pa satisfe avek sa larepons, ou annan drwa pour anmenn ou konplent kot Labank Santral ki pou fer en lenvestigasyon.\nKi ou responsabilite koman kliyan en labank?\nAsire ki ou konpran bann term ek kondisyon\nI responsabilite sak kliyan pour asire ki i konpran tou bann term ek kondisyon avan ki i siny okenn kontra. Si serten keksoz pa kler, ou merit demann klarifikasyon avan ki ou sinyen.\nMenm si i responsabilite sa labank pour enform ou lo lenformasyon pertinan, i ou responsabilite konman en kliyan pour asire ki ou konpran klerman, e pour servi lenformasyon ki a ou dispozisyon pour fer desizyon. Sa i ava ede evit okenn dezapwentman.\nEvalye ou bezwen\nI enportan ki avan ki ou desid lo en prodwi/servis, ou demann kestyon e fer ou resers pour asire ki i vreman sa ki ou anvi oubyen bezwen. Par egzanp, ou pa pou met larzan dan en kont fixed deposit si ou pou bezwen akse avek sa larzan deswit.\nAsire ki ou kapab komet ek sa kontra/lagreman\nAvan pran en loan, i enportan ki ou analize si ou pou vreman kapab repey sa loan. Sa i enkli konsiderasyon lo si ou lapey le-mwan pou permet ou repey sa kantite loan par mwan, si ou lasante pou permet ou pour travay pour repey sa loan, bann plan fitir tel ki lagrantisman fanmiy, eksetera. I esansyel ki en kliyan i respekte en kontra/lagreman ki in antre ladan.\nSi non, bann konsekans i varye, e ou kapab ganny penalize par en to lentere pli o lo ou loan, labank i kapab fer sa dimoun ki’n garanti ou repeye ouswa labank i kapab pran ou byen ki ou’n servi pour garanti sa loan.\nRespekte bann kondisyon\nI esansyel ki en kliyan i kit nimero idantifikasyon personnel son kart labank sekre, anliny avek lagreman ki i ti sinyen pour ganny son kart. I osi rekomande ki koman en kliyan, ou kit rikord tou tranzaksyon, partikilyerman bann sibstansyel pour ou kapab verifye dan le fitir.\nAn fezan atansyon, en kliyan i kapab eparny bann pert ki kapab arive, e evit okenn lezot mekontantman.\nAlor fer sir ki koman en kliyan ou konpran klerman tou tranzaksyon avan ou agree, e asire ki ou respekte sa lagreman.\nSa dokiman i merit ganny vwar selman koman en gid. I pa sipoze konplet, oubyen ranplas ou sirmont okenn provizyon legal. I merit ganny lir ansanm avek bann provizyon relevan ki gouvern labank.


Kominike Lapolis - 11/11/17\nLapolis in raporte ki en 4enm zonm in ganny arete an koneksyon avek lanmor Msye Simon Esparon ki ti arive kot son lakour granmaten Dimans le 22 Oktob.\nSa sispe, ki aze 38-an, ti ganny arete Zedi e in ganny anmenn ankour yer apremidi kot in ganny rimann ziska le 17 Novanm zour ki i pou repas ankour.\nLanket dan sa ka i kontinyen.\nLapolis in raporte ki sa 2 zonm sispe 23-an ki’n ganny arete dan ka vol kont touris lo lans Marie Laure Zedi apremidi in pas ankour yer apremidi kot zot in ganny rimann ziska le 13 Novanm, zour ki zot pou repas ankour.\nLapolis in osi raporte ki en zonm 23-an in ganny arete e i an detansyon lapolis swivan en vol lo lans Beau Vallon Merkredi kot en touris nasyonalite Alman ti ganny vole son sak dan ki ti annan bann propriyete personnel.\nSa zonm ki’n ganny arete, ti akonpannyen par en lot zonm ki li i pa ankor ganny arete e son lidantite pa ankor ganny etabli.\nSwivan son lentervansyon, lapolis in deza reisi rekouver serten sa bann lobze ki ti’n ganny vole dan sa sak e lanket pe kontinyen dan sa ka.


Zan ki batize i ne e ganny son non | Lavi Zezi\nEn dimoun pour prepar semen i ne\nZAN KI BATIZE I NE E GANNY SON NON\nZEKARYA I PREDIR ROL KI ZAN POU ZWE PLI TAR\nElizabet i pros pour ganny son pti baba. Mari in reste avek li pour trwa mwan. La i’n ariv ler pour Mari ale e fer sa gran vwayaz pour retourn kot li Nazaret dan nor. Dan apepre sis mwan, li osi pou ganny en pti garson.\nPa bokou letan apre ki Mari in ale, Elizabet i ganny son pti baba. Tou dimoun i byen kontan ki tou keksoz in byen pase e ki tou le de Elizabet ek son pti baba i byen. Ler Elizabet i montre son bann fanmir ek vwazen son pti baba, zot tou zot kontan.\nDapre Lalwa ki Bondye ti donn nasyon Izrael, en pti garson ti devret ganny sirkonsi wityenm zour apre son nesans. Normalman, i ti pou osi ganny son non sa zour. (Levitik 12:2, 3) I annan serten ki mazinen ki i devret ganny apele Zekarya parey son papa. Me Elizabet i dir: “Non! I pou apel Zan.” (Lik 1:60) Pa bliye ki lanz Gabriyel ti’n dir ki sa pti baba i devret ganny apele Zan.\nSon bann vwazen ek fanmir pa dakor. Zot dir: “Napa enn ou fanmir ki apel sa non.” (Lik 1:61) Zot fer siny avek Zekarya pour demann li ki mannyer i anvi son garson i apele. I demann zot pour donn li en plak dibwa e i ekri: “Son non i Zan.”—Lik 1:63.\nLer Zekarya i fer sa, i reganny son abilite pour koze atraver en mirak. Petet ou rapel ki i ti nepli kapab koze ler i pa ti krwar mesaz sa lanz. Sa lanz ti’n dir li ki Elizabet ti pou ganny en pti garson. Alor la ler son bann vwazen i tann li koze, zot enpresyonnen e zot dir dan zot menm: “Ki sa pti garson pou vini?” (Lik 1:66) I evidan pour zot ki Bondye ki’n fer Zan ganny sa non.\nApre sa, Zekarya i ranpli avek lespri sen e i dir: “Ki Zeova, Bondye Izrael i ganny loue, parski i’n mazin son pep e i’n delivre zot. I’n anvoy pour nou en sover pwisan sorti dan desandans David son serviter.” (Lik 1:68, 69) Sa “sover pwisan” ki Zekarya ti pe refer avek i Senyer Zezi ki ti pros pour ne. Zekarya i dir ki gras a sa Enn, Bondye pou “sov nou kont nou lennmi, nou pou kapab annan sa privilez pour servi li san okenn lafreyer, avek fidelite ek ladrwatir tou dilon nou lavi.”—Lik 1:74, 75.\nZekarya i predir sa konsernan son garson: “Tandis ki ou mon garson, ou pou profet sa Enn Tre O, parski ou pou al par devan Zeova pour prepar son semen, pour fer son pep konnen ki gras a pardon zot pese zot pou ganny sove, akoz tandres ek konpasyon nou Bondye. Sa konpasyon sorti dan lesyel pou parey lalimyer soley leve ki pou ekler sa bann ki dan fernwanr e dan lonbraz lanmor e gid nou lipye dan semen lape.” (Lik 1:76-79) Pa sa profesi i vreman ankourazan!\nSa letan, Mari ki pa ankor marye, i’n ariv kot li Nazaret. Ki pou arive avek li ler dimoun i konmans remarke ki i ansent?\nKi diferans laz i ti annan ant Zan ek Zezi?\nKi ti arive wityenm zour apre ki Zan ti ne?\nKi travay Bondye ti pou donn Zan pour fer?\nPartaze Partaze En dimoun pour prepar semen i ne


Minis i demann kominote pour ini dan lalit kont vol lo laferm\nMinis responsab pour Resours Natirel ek Lendistri Peter Sinon ti fer sa remark letan i ti vizit plizyer fermye lo zot laferm Val D’Andorre dan distrik Baie Lazare.\nBaie Lazare i enn bann distrik kot i annan en gran kominote fermye -- anviron en santenn zot – e kot lamazorite i baze dan leo Val D’Andorre.\nLetan Minis Sinon ti visit zot ver lafen mwan pase, tou sa bann fermye ti fer resorti ki vol i enn bann pli gro difikilte ki zot tou zot pe fer fas avek.\nMinis Sinon ti dir ki la ki sa problenm pe vin pli serye e fermye pe dekouraze e pe menm aret plant sa bann legim ek gro manze ki voler i kontan vol plis, sa pou fer annan mank lo marse e alor son minister pou osi bezwen rod fason pour ed bann fermye sekiriz zot laferm.\nParmi bann fermye ki pe ganny plis afekte i Harold Hoareau, en zenn fermye dan son trantenn lannen ki ti fer resorti ki in menm deza perdi en karo manyok antye zis dan en lannwit e sa ti afekte son reveni bokou.\nLo son kote Guy Mathurin li kantmenm in enstal kamera sekirite, sa pa anpes voler pas lo son laferm.\n«Kamera i rikord e filmen tou sa ki pase me voler i degiz zot e finalman ou pa kapab rekonnet personn,» i ti fer resorti.\nI ti dir ki tou resaman dan lespas mwens ki en semenn i ti perdi 13 rezim bannann Sen Zak, e i ti plere akoz tou zefor son travay ti anven.\nMinis Sinon ti dir ki bann fermye zot bezwen vin pli solider ansanm e kominote i bezwen reazir ansanm avek zot pour trouv fason pour adres sa bann problenm.\nParmi lezot problenm ki bann fermye ti fer resorti i difikilte pour ganny ase delo, mank langre, parmi lezot konstrent.\nMinis Sinon ti akonpannyen lo sa vizit par son sekreter prensipal Michel Nalletamby, nouvo sef egzekitif Lazans Lagrikiltir Marc Naiken e plizyer o zofisye sorti dan diferan departman son minister ki annan pour fer avek lagrikiltir.\nBi sa vizit ti pou ekout konsern bann fermye e trouv fason pour ed zot e osi, avek demann pour plis later lagrikiltir ki pe ogmante, pour vwar si zot pe prodwir o maksimonm.


6enm edisyon ‘Sesel I Annan Talan – Konpetisyon Eksploziv Talan’ | Ministry of Youth Sports & Culture\nHome - news - 6enm edisyon ‘Sesel I Annan Talan – Konpetisyon Eksploziv Talan’\nBann gannyan i donn zot lenpresyon lo zot parkour ek lakonplisman\nGroup ladans Emergency Crew, santer Aubrey Farabeau ek Anea Andoise e poet Annadrey Celestine ek Derika Rath i bann gran venker sizyenm edisyon ‘Sesel I Annan Talan – Konpetisyon Eksploziv Talan’ organize par Jj Spirit Foundation. Sa gran final ti fer dan Sant Konferans Enternasyonal Sanmdi le 26 Me.\nKonman pri bann gannyan ti resevwar R60,000; en Ipad; 2 nwit lo ‘full board’ lo Desroches (e sa i enkli tiket avyon ale-retour) e loportinite lantrennman dan zot kategori ki pou ganny aranze plitar.\nZournal Seychelles NATION i fer en pti konversasyon avek bann gannyan pour konn enpe zot parkour e ki mannyer zot santi zot apre ki zot in sorti venker dan zot kategori respektiv.\nDerika Rath, gannyan konpetisyon poenm kategori 18 a 35-an\n“Mon pou pran nenport loportinite ki vini pour mon al pli lwen posib avek lapoezi”\nDerika Rath i venker konpetisyon poenm dan kategori 18 a 35-an. I dir ki i pou kontinyen ekrir poenm e nenport ki loportinite pozitiv ki vin dan son semen i pou pran pour al pli lwen posib avek lapoezi.\nDerika i annan 28-an e reste La Louise. I travay lo erport enternasyonal avek divizyon Imigrasyon. Derika i dir nou ki mannyer i ti okouran sa konpetisyon:\n«Ti atraver Manmzel Stephanie Joubert ki mon ti ganny en kou-d-telefonn e i ti demann mwan akoz mon pa partisipe. Mon ti dir li mon a regarde ki mon pou fer e finalman mon ti deside pour anrezistre dan sa konpetisyon.»\nDerika i pa en manm Fondasyon Jj spirit.\n«Mon kontan ekrir poenm e zot baze bokou lo mon bann leksperyans lepase e osi mon bann lemosyon. Poenm i sa form lar ki en don e talan natirel dan mwan. Mon pa’n deza partisip dan okenn konpetisyon oparavan, sa i premye,» Derika i dir.\nI ti azoute ki lamazorite letan i vin detrwa laliny dan son lespri, e la i asize e konsantre lo la e elabor sa detrwa fraz.\nKonsernan tenm ki ziri ti swazir, ki ti ‘Eksploziv Talan’, Derika i dir pa ti tro difisil pour li ekrir lo la.\n«In zis vin parey en konklizyon pour tou sa ki nou ti pe fer ziska sa final,» i ti eksplike.\nKonsernan tit son prop poenm – ‘Strength of a Woman’ – Derika ti dir ki sa ti vin an vi ki i ti vwar li dan sa gran final ant de zonm. Alor moral sete pour lev valer bann madanm.\nLo ki i panse lo Jj Spirit pour organiz en tel konpetisyon, Derika i annan sa pour dir :\n«I vreman enteresan akoz dan sa parkour mon’n ganny sans pour aprann en kantite. Par egzanp lo la fason ki ou konport ou lekor lo en lasenn ek bann teknik ki ou servi pour donn en bon prezantasyon ou lodyans. Mon’n menm rankontre nouvo dimoun e fer nouvo zanmi.»\nKonpetisyon in fini, ki lot letap la?\n“I annan sa de platform – “Word Up” ek “Bling Bling” — ki mon zanmi avek. Kan mon ganny sans mon al partisip avek zot e prezant mon bann poenm. Mon pou kontinyen koumsa menm e nenport ki loportinite pozitiv ki vin dan mon semen mon pou pran pour al pli lwen posib avek lapoezi.\n‘Emergency Crew’, gannyan konpetisyon ladans\n“Ti en parkour enteresan me avek bokou defi”\nGroup danser Emergency Crew, ki konpri Wilnette Joseph, Gael Guichard, Neryl Fanchette, Diane Hoareau ek Ronny Marengo (lider), ti venker konpetisyon ladans dan ‘Sesel I annan Talan – Eksplosiv Talan 2018’.\nAkoz sa non Emergency Crew? Ronny i eksplike: “Sa non Emergency Crew in vin ler nou ti pe danse dan distrik Anse Royale 10-an pase. Sa letan ti bann ‘past members’. Nou ti vin avek sa non senpleman akoz nou kree ladans enn deryer lot e vi ki sa letan nou ti pe konmans popiler atraver bann aktivite lazenes kot ti annan en kantite spektak kiltirel kot nou ti bezwen kree bann ladans dan en pti moman letan. Alors nou ti vin avek sa non ‘Emergency’ e nou’n met ‘crew’ avek.”\nRonny ti kontinyen an dizan ki menm ki parmi bann manm ki ti la avan i annan ki’n ganny zanfan e alor zot annan plis responsabilite, zot ankor touzour form parti Emergency Crew.\n“Selman pour konpetisyon sa nivo nou bezwen bann manm ki delivre. La mwan konman lider, mon’n apros enn de nouvo manm laz 19 a 22-an. Nou ti formen pour premye lansman sa konpetisyon ‘Sesel I Annan Talan’. Konmela nou fer en mazorite spektak Cable Tune Award, spektak dan lotel, bann spektak varyete par lekol e menm dan nouvo klip video santez lokal Taniah avek tit sanson ‘Gard zot lopinyon pour zot’. Nou bann manm i menm swiv laklas preski toulezour kot lekol ladans kot zot partisip dan bokou latelye aletranze e anplis ganny bann lesanz ladans.”\nVi ki zot ti dan lansman sa konpetisyon konman en group avan, Ronny i dir ler zot ti aprann ki ti pou annan en lot konpetisyon ankor sa lannen, zot ti dir akoz nou pa partisipe. Annefe, Ronny ti azoute, ti sipoze annan 6 zot dan group. Me de ti abandonnen dan lanmwatye semen.\n“Kapasite perform dan en group i plis travay. Ou bezwen fer sir ki tou mouvman i ansanm. Selman i pli fasil pour demontre en zistwar atraver ladans ek lakantite e nou menm kapab kontribye lenerzi ansanm ek kanmarad lo stage,” i ti dir.\nLo kote stil danse, Ronny i dir ki konman en lider sa bann stil danse i vin atraver leksperyans dan lekol ladans e menm son prop kreativite. Me i admet ki sa parkour pa ti enn fasil.\n“Nou fer en kantite resers kot Lenstiti Kreol pour vin avek lide. Nou ti regard regard dan liv pour aprann telegraf mouswar; lo lesklav; rod lenformasyon lo ladans rock ‘n’ roll ki en danse ki nou pa’n zanmen fer … nou travay konze piblik, Dimans nou reste ziska tar dan lannwit. Nou’n dispit, nou’n byen. Ti en parkour enteresan me avek bokou defi.”\nLo swa manm ziri ki ti an Kreol, Ronny i dir ti en defi kot zot ti demontre en ladans an servan mouswar – telegraf mouswar — e dezyenm swa ziri ti dan final kot nou ti ganny en sanson par Sam Smith ‘One day at a time’ e la nou ti montre en ladans baze lo ‘bullying’ ki mon krwar ozordi in fer nou venker.\nAlor ki lavenir Emergency Crew? Eski i annan en fitir pour en latroup ladans?\n“Nou’n toultan aktiv pandan sa 10-an. Avek sa kantite kou-d-telefonn ki pe dir ‘vin dans isi, vin dans laba’, mon krwar nou pou reste vivan. Si nou zwenn nou target, nou pou fer en spektak an Out e nou pou envit bann manm ki ti dan konpetisyon. E sa pour nou demontre nou lakonplisman e ki nou merite en tel pri.”\nLo Jj Spirit pour organiz en tel konpetisyon pour dekouver talan bann zenn, Ronny i dir i fer 6-an zot pe organiz sa konpetisyon e in swiv tou le 6 malgre toultan ti annan zis sanson.\n“Mon pou debout fyer pour mwan dir dan nou pti Sesel, talan pe kontinyelman ogmante e i difisil pour zize. Ladans ek lapoezi i nouvo e si zot pe demontre sa nivo koumsa ki pou arive dan prosen konpetisyon? Lorganizasyon ti ekselan. Mon kapab dir nou’n ganny okipe byen. Pri i bokou pli enteresan alors i annan plis lankourazman.”\nLo lapar Emergency Crew, Ronny i remersye bann manm son group, sa de lezot tim ki ti dan final, paran e zanmi ki’n la tou dilon parkour.\nAubrey Farabeau, gannyan konpetisyon sanson kategori 18 a 35-an\n“Mon vreman kontan sante”\nAubrey Samuel Farabeau i en zenn 24-an ki reste Amitié, Praslin. I ti al lekol primer Grand Anse Praslin, apre lekol segonder St Joseph. Pour son letid pos-segonder i ti al Seychelles Institute of Technology (SIT) kot i ti etidye sarpantye. Aubrey i dir lontan son fanmiy ti konsey li pour partisip dan ‘Sesel I Annan Talan’, me li i pa ti ankor santi li pare. Pour sa enn konpetisyon se son papa ki ti al rod form e ti ankouraz li pour pran par. Aubrey i osi en manm Jj Spirit, organizater konpetisyon.\n“Mon vreman kontan sante e se sa ki mon fer de mye. Konman mon prop swa mon sant avek tou keksoz ki mon pe fer. Dan konpetisyon mon ti sant Don’t Wanna Miss a Thing par Aerosmith. Se mon girlfriend ki ti sizer sa sanson e mon ti vreman kontan. Mon ti anvi swazir en sanson ki pa tro popiler Sesel e ki personn pa ti pou sante. E pour final mon ti deside sant Take me to Church par Hozier. Mon girlfriend ti osi sizer sa sanson ki mon osi kontan,“ Aubrey i dir.\nAubrey ti dir ki i ti deside partisip dan kategori sanson akoz se sa ki i fer pli byen – sante – menm si i pan’n zanmen partisip dan en konpetisyon sanson avan.\nLo ki i panse lo Jj Spirit pour organiz en tel konpetisyon: Aubrey i dir:\n“Mon krwar i en gran loportinite pour tou partisipan. I vreman ‘entertaining’ pour bann lodyans. I osi donn nou bann zenn en sans pour fer en keksoz ki annan sans olye tonm dan bann move lenfliyans.”\nKonpetisyon in fini, ki lot letap la? Aubrey i eksplike:\n“Prezan mon ti a kontan konmans mon prop karyer lanmizik; rikord en albonm e kontinyen avek sa ki mon kontan fer – sante. Mon oule servi sa loportinite pour mwan bouz pli devan dan mon karyer lanmizik.”\nAubrey i oule remersye tou dimoun pour zot sipor.\n“Ti vreman enkrwayab pour mwan ganny de pri – ‘People’s Choice’ ek premye pri. Mon osi oule remersye Jj Spirit, SBC e tou dimoun ki’n kontribye dan lorganizasyon. Ti en gran leksperyans e mon’n aprann bokou. Felisitasyon tou bann lezot kontestan.”\nAnnadrey Celestine, gannyan konpetisyon poenm kategori 12 a 17-an\n“Prezan mon pe al konsantre lo ekrir zistwar”\nAnnadrey Celestine in dir ki apre son viktwar dan kategori poenm 12 a 17-an, i pou aprezan konsantre lo ekrir zistwar vi ki i abitye ekrir. Annadrey ti dir nou sa dan en konversasyon ler i ti pe reflekte enpe lo son parkour dan sa konpetisyon.\nApard ki sorti gran venker konpetisyon poenm kategori 12 a 17-an, Annadrey ti osi gannyan pri ‘People’s Choice’ dan menm kategori dan konpetisyon ‘Sesel I Annan Talan – Eksplosiv Talan 2018’. Annadrey ti kaptir latansyon lodyans ensi ki manm ziri avek son de poenm ‘Nou Talante’ e ‘Kot I Ale’. Dan en pti entervyou, apard ki koz lo son pri ek son parkour dan sa konpetisyon, Annadrey ti osi donn son pwennvi lo organizater levennman, Fondasyon Jj Spirit menm ki i pa en manm.\nAnnadrey i reste Pascal Village, i lekol Lakademi Letid Biznes e Kontabilite e i fek ganny 18-an. I ti okouran en tel konpetisyon atraver lavertisman lo televizyon.\n“Mon ti vwar li en loportinite vi ki mon abitye ekrir. Prezan mon dir ‘why not’, ale. Mon abitye ekrir poenm me la mon pe ekrir zistwar,” Annadrey i dir.\nAnnadrey i dir ki i annan en tenm spesifik ki i kontan baz son poenm lo la e sa se zenn.\n“Zenn mon laz oubyen pli pti. Sirtou adolesan akoz vi ki mwan osi tou mon en zenn mon konpran. Apre mon obzerv marnmay ki diferan avek mwan akoz mon kontan obzerve, gete kwa ki fer zot koumsa. Akoz adilt i vwar nou en tel mannyer. Si i annan en leson lo la mon esey montre zenn ki leson apre mon esey montre adilt akoz zenn i tant pour kontan sa bann ‘ensinifyan’ si ou kapab dir, sa kalite fason fer. Osi akoz adilt pa kontan sa. Mon met toulede.”\nAnnadrey in deza partisip dan plizyer konpetisyon poenm avan kot in ankor ganny pri menm si pa premye. E sa ti letan i ti dan S3.\n“Mon’n vwar poenm en fason atraver ki ou kapab eksprim en kantite keksoz. Alor mon’n pran li konman en lar ki mon vreman apresye,” Annadrey i dir.\nAnnadrey i dir ki son bann mo dan poenm i vin volonter dan latet kot i kapab dir en kantite keksoz lo sa ki i vwar.\nLo sa tenm ki ziri ti donn li Annadrey ti dekrir sa konman gou kot i ti baz li enpe lo moutya. Lo kote son prop tenm pour li avek tit ‘Kot I Ale’, Annadrey i dir i ti baz lo ki mannyer letan pe al vit e akoz i pe al vit.\n“Ler ou gete dan mon poenm mon demann en kantite kestyon. Akoz mon obzervan alor mon demande akoz keksoz i koumsa. Mon met li dan mon poenm. Kot mon eksplike akoz mon krwar sa i koumsa.”\nLo linisyativ Fondasyon Jj Spirit pour organiz bann tel konpetisyon, Annadrey i dir i bon akoz bann zenn ki annan talan i ganny sans eksprim zot.\n“Parey dimoun i vwar ou trankil, me apre en sel kou i vwar ou sorti. E sa Fondasyon Jj Spirit ‘talent show’ i en motivasyon pour bann zenn sorti dan sa ‘lakok’ e montre ki zot annan,” i dir.\nE la ki konpetisyon in fini, Annadrey i krwar i pou al en kou dan ekrir zistwar vi ki i vreman kontan ekrir. Vi ki son bann ansennyan in vreman apresye sa ki i’n reisi, son lekol pe al entrodwir en ‘poetry club’ pour bann zenn ki kontan ekrir.\nAnea Andoise, gran venker dan kategori sanson 12 a 17-an\n“Mon ankor dan sok”\nAnea Shanillah Michelle Andoise i dir ki i ankor dan sok apre ki in sorti gran venker dan kategori sanson 12 a 17-an dan konpetisyon ‘Sesel I Annan Talan – Eksploziv Talan’.\nAnea i annan 12-an, i reste Roche Caïman e i pe lekol Plaisance segonder. I ti deside pour pran par dan konpetisyon apre ki i ti vwar ladvertisman lo televizyon. Anea i dir ki i ti santi li tre eksite ler i ti vwar sa e i ti toudswit al rod en form. Anea pa en manm Jj Spirit me i vreman kontan sante e in deza partisip dan Twinkle Twinkle Little Star. Anea ti sant sanson Take Me Home par Jess Glynne e Reggae par Etana. Dan tou sa parkour Anea ti ganny sipor son paran.\n“Mon’n deza partisip dan Twinkle Twinkle Little Star an 2014. I pa ti en konpetisyon me ti en konmansman pour mwan montre mon talan,” Anea i dir.\nKonsernan sa sanson ki ziri ti swazir pour li sante, Anea i dir i pa ti konn sa sanson oparavan alor i ti fer resers lo la.\n“Mon ti ‘download’ sa sanson, abitye avek li par ‘practice’ li,” i ti azoute.\nKi mannyer Anea ti santi li ler i ti ganny sa premye pri?\n“Mon ankor dan sok me mon ti annan gran lespwar mon ti pou ganny premye pri,” i ti dir.\nE plan Anea dan le fitir konsernan lanmizik se pour kontinyen annan lentere ladan.\n“Akoz san lanmizik lavi pa nanryen. Avek lagras Bondye mon annan lentansyon fer sorti en albonm,” Anea i dir.\nPrevious: Muslims in Seychelles mark the end of Ramadan\nNext: Jean Ally rises high on praises, releases new album


En Moman Avek Prezidan-‘En zefor nasyonal i neseser pour konbat fleo sosyal’\nMsye Michel ti fer sa remark pandan progranm En Moman Avek Prezidan lo televizyon SBC Dimans swar.\nSa ti swiv kestyon konmkwa pandan bann vizit ki Prezidan in fer dan bann distrik parey Anse Aux Pins e Praslin par egzanp in ganny met okouran ki en gran nonm dimoun pa travay e nivo kriminalite i tre o dan sa 2 distrik. Sa i donn lenpresyon ki menm si i annan plizyer mekanizm anplas pour konbat sa bann problenm i pa sanble ki zot pe anmenn bann rezilta pozitiv.\nPrezidan i dir ki a la baz tou sa bann problenm i drog ki anzandre lezot malez parey problenm sosyal, kriminalite, vol, parmi lezot.\nI ti fer remarke ki sa bann fleo sosyal ki nou pe esey adrese pa en fenomenn ki zis Sesel ki fer fas avek me i egziste dan tou pei pour plizyer rezon e a diferan nivo e tou pei sakenn zot esey rod fason e adopte serten mezir pour adres sa bann problenm.\nI dir ki isi Sesel depi lannen pase nou’n adopte en lapros desisiv pour adres sa bann problenm me gouvernman litousel pa pou kapab adres fleo sosyal nasyonal. I bezwen partisipasyon tou dimoun, diferan lazans ek lezot akter.\n«I pour sa rezon ki mon ti fer en lapel pour lans en kanpanny nasyonal pour ganny lopinyon tou dimoun lo fason pour adres sa bann problenm,» Prezidan ti fer resorti.\nI dir ki sa premye legzerzis in ganny fer e en plan in ganny formile e sa plan i ekspekte komans reganny diskite byento avek tou bann akter prensipal dan diferan domenn avan retourn ankor ver popilasyon pour vwar kimannyer zot kapab ede pour enplimant li.\n«Se ler en pep i pran ownership en desizyon, en travay ki nou annan pour fer, ki nou pou kapab reisi akoz gouvernman pa pou kapab reisi si i fer tou litousel,» Msye Michel ti azoute.\nPrezidan ti osi fer resorti ki lalwa i bezwen montre ki i la e i sever e pa toler bann aksyon ki afekte lavi dimoun ki pe travay e ki onnet.\nI dir ki lapolis in kantmenm reorganiz li e in fer en kantite travay menm si i ankor annan kriminalite e ki sa pou pran enpe letan pour vwar rezilta.\n«Me kantmenm in annan bokou progre dan travay ki lapolis in fer,» Msye Michel i dir.\nPrezidan i dir ki avek son nouvo younit ki deal avek bann krim pli vitman e plis patrol lo semen, i fer ki ozordi dimoun pe eksprim soulazman konmkwa keksoz pe amelyore menm si i annan serten konplent lo fason bann zofisye lapolis etranze pe servi zot lotorite.\nMsye Michel i admet ki in annan serten kritik e lapolis pe fer son mye pour adres tousala e asire ki i fer en pli bon travay pour protez propriete piblik e garanti sekirite tou dimoun.\nPrezidan in fer resorti ki kantmenm sa pou toultan annan en pti minorite dimoun ki pa pou zanmen vwar nanryen byen e ki pas zot letan kritik tou keksoz menm si avan sa ti annan bokou konplent lo kriminalite ki ti’n ariv en nivo alarman e dimoun ti pe ganny agrese e ti per pour marse anvil.\nPrezidan ti fer resorti ki lapolis in bezwen tanporerman rod lekspertiz sa bann zofisye lapolis etranze pour ede dan lalit kont kriminalite e osi dan formasyon bann zofisye lokal.\nSa, Prezidan i dir, i neseser akoz nou en pti pei kot dimoun i annan bokou swa e napa ase ki reponn lapel pour zwenn lafors lapolis.\nMe i ti reasir tou Seselwa ki sa bann etranze pou la ziska nou reisi form ase zofisye Seselwa.


Lapolis in raporte ki Vandredi le 27 Me, Patron lo en bato lapes Sri lanken in formelman ganny sarze devan lakour Siprenm pour lofans lapes dan lanmer Sesel san en laysens e in ganny rimann Mont Posee pou 14 zour.\n5 manm lekipaz ki ti abor letan sa bato apele LAKPRIYA 12 ti ganny entersepte dan lanmer sesel le 11 Me in ganny large san kondisyon e laranzman pe fer pou zot ganny deporte dan zot pei.\nSa 6 Sri lanken ti ganny arete le 12 Me par lapolis apre ki zot ti ganny eskorte Mahe par zofisye gard lakot Sesel e ganny remet avek lotorite Lapes (SFA).\nPremye aparisyon sa bann sispe ankour ti le 13 Me kot zot tou tin ganny rimann pou 14 zour.\nEn zonm 28 an avek en lot 26 an ki reste La Passe La Digue in formelman ganny sarze devan lakour Mazistra ozordi bomaten pou lofans antre dan lakaz e vole arive tou resaman lo La Digue.\nMazistra in enpoz serten kondisyon lo zot pou liberte provwar ki parmi I en kosyon 8,000 roupi ki sakenn I bezwen peye sinon zot pou kontinnyen reste lo rimann prizon Montagne Posee kot zot aktyelman ete.


Revised Order Paper (1) for Sittings of Tuesday 14th and Wednesday 15th May, 2019 – The National Assembly of Seychelles\nHome » Order Papers » Revised Order Paper (1) for Sittings of Tuesday 14th and Wednesday 15th May, 2019\nVi ki dan bidze 2019 i annan en sonm 34,936 million roupi kin ganny bidzete pou pey subscription fees bann lorganizasyon enternasyonal ki Sesel i afilye avek :-\nEski Minis pour Finans i kapab dir avek sa Lasanble pour ki rezon Ladministrasyon msye Faure in entrodwi S.I.24 2019; ki lamannman spesifik sa S.I pe fer; e lekel bann dimoun ki pou benefisye anba sa S.I?\nSwivan lanons ki Gouvernman Endyen i annan lentansyon apwent en o-zofisye militer koman son prosen O-Komiser Sesel, (ki ava fer premye fwa sa i arive) eski Minis responsab pour Zafer Etranzer i kapab dir sa Lasanble:\nEski Lenn in fini anvoy non sa zofisye pou ganny laprobasyon gouvernman Sesel pou vin O-Komiser? Si wi, ki larepons ki Sesel in donnen?\nEski Lenn pe propoz en zofisye militer koman O-Komiser akoz lentere sa pei dan devlopman en baz militer lo Asompsyon?\nKi dernyen devlopman militer lo Asompsyon swa koman en baz militer ansanm avek Lenn oubyen zis pou kosgard Sesel?”